[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 6.1.2009

COM(2008) 901 τελικό

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την επιβολή οριστικού δασμού αντιντάμπινγκ στις εισαγωγές ορισμένων συνδετήρων από σίδηρο ή χάλυβα καταγωγής Λαϊκής Δημοκρατίας της Κίνας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Πλαίσιο της πρότασης |

Αιτιολόγηση και στόχοι της πρότασης Η παρούσα πρόταση αφορά την εφαρμογή του κανονισμού (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 2117/2005 του Συμβουλίου, της 21ης Δεκεμβρίου 2005 («ο βασικός κανονισμός»), στο πλαίσιο της διαδικασίας για τις εισαγωγές ορισμένων συνδετήρων από σίδηρο ή χάλυβα καταγωγής Λαϊκής Δημοκρατίας της Κίνας. |

Γενικό πλαίσιο Η παρούσα πρόταση υποβάλλεται στο πλαίσιο της εκτέλεσης του βασικού κανονισμού και αποτελεί προϊόν έρευνας που διεξήχθη σύμφωνα με τις ουσιώδεις και διαδικαστικές απαιτήσεις που προβλέπει ο βασικός κανονισμός. |

Ισχύουσες διατάξεις στον τομέα που καλύπτει η πρόταση Άνευ αντικειμένου. |

Συνοχή με τις άλλες πολιτικές και στόχους της Ένωσης Άνευ αντικειμένου. |

Διαβουλεύσεις με τα ενδιαφερόμενα μέρη και εκτίμηση επιπτώσεων |

Διαβουλεύσεις με τα ενδιαφερόμενα μέρη |

Έχει ήδη δοθεί η δυνατότητα στα ενδιαφερόμενα μέρη τα οποία αφορά η διαδικασία να υπερασπιστούν τα συμφέροντά τους κατά τη διάρκεια της έρευνας, σύμφωνα με τις διατάξεις του βασικού κανονισμού. |

Συγκέντρωση και χρήση εμπειρογνωμοσύνης |

Δεν χρειάστηκε να χρησιμοποιηθεί εξωτερική εμπειρογνωμοσύνη. |

Εκτίμηση επιπτώσεων Η παρούσα πρόταση προκύπτει από την εκτέλεση του βασικού κανονισμού. Ο βασικός κανονισμός δεν προβλέπει γενική εκτίμηση των επιπτώσεων, αλλά περιέχει διεξοδικό κατάλογο των συνθηκών που πρέπει να εκτιμηθούν. |

Νομικά στοιχεία της πρότασης |

Συνοπτική παρουσίαση της προτεινόμενης δράσης Στις 9 Νοεμβρίου 2007 η Επιτροπή κίνησε διαδικασία αντιντάμπινγκ σύμφωνα με το άρθρο 5 του βασικού κανονισμού. Η έρευνα κατέληξε στο συμπέρασμα ότι υπήρξε ζημιογόνο ντάμπινγκ κατά την περίοδο της έρευνας και ότι η επιβολή μέτρων δεν ήταν αντίθετη προς το κοινοτικό συμφέρον. Επομένως, προτείνεται να εγκρίνει το Συμβούλιο τη συνημμένη πρόταση κανονισμού. |

Νομική βάση Κανονισμός (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 2117/2005 του Συμβουλίου, της 21ης Δεκεμβρίου 2005. |

Αρχή της επικουρικότητας Η πρόταση εμπίπτει στην αποκλειστική αρμοδιότητα της Κοινότητας. Κατά συνέπεια, δεν εφαρμόζεται η αρχή της επικουρικότητας. |

Αρχή της αναλογικότητας Η πρόταση τηρεί την αρχή της αναλογικότητας για τους ακόλουθους λόγους: |

Η μορφή της ενέργειας περιγράφεται στον προαναφερθέντα βασικό κανονισμό και δεν αφήνει περιθώριο για λήψη απόφασης σε εθνικό επίπεδο. |

Η παροχή στοιχείων σχετικά με τον τρόπο με τον οποίο η οικονομική επιβάρυνση και ο διοικητικός φόρτος που θα αναλάβουν η Κοινότητα, οι εθνικές κυβερνήσεις, οι περιφερειακές και τοπικές αρχές, οι οικονομικοί παράγοντες και οι πολίτες θα περιοριστούν στο ελάχιστο και δεν θα είναι δυσανάλογα προς το στόχο της πρότασης είναι άνευ αντικειμένου. |

Επιλογή μέσων |

Προτεινόμενη πράξη: κανονισμός. |

Άλλα μέσα δεν προσφέρονται για τον(τους) ακόλουθο(-ους) λόγο(-ους): Ο προαναφερθείς βασικός κανονισμός δεν προβλέπει τη χρησιμοποίηση άλλων μέσων. |

Δημοσιονομικές επιπτώσεις |

Η πρόταση δεν έχει επιπτώσεις στον κοινοτικό προϋπολογισμό. |

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την επιβολή οριστικού δασμού αντιντάμπινγκ στις εισαγωγές ορισμένων συνδετήρων από σίδηρο ή χάλυβα καταγωγής Λαϊκής Δημοκρατίας της Κίνας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας[1] («ο βασικός κανονισμός»), και ιδίως το άρθρο 9,

την πρόταση που υπέβαλε η Επιτροπή κατόπιν διαβούλευσης με τη συμβουλευτική επιτροπή,

Εκτιμώντας τα ακόλουθα:

A. ΔΙΑΔΙΚΑΣΙΑ

1. Έναρξη

1. Στις 26 Σεπτεμβρίου 2007 η Επιτροπή έλαβε καταγγελία που υποβλήθηκε σύμφωνα με το άρθρο 5 του κανονισμού (ΕΚ) αριθ. 384/96 του Συμβουλίου για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας[2] («ο βασικός κανονισμός») από το Ευρωπαϊκό Βιομηχανικό Ινστιτούτο Συνδετήρων [European Industrial Fasteners Institute/EIFI, «ο καταγγέλλων»] για λογαριασμό παραγωγών που αντιπροσωπεύουν μεγάλο μέρος, στη συγκεκριμένη περίπτωση πάνω από το 25%, της συνολικής κοινοτικής παραγωγής ορισμένων συνδετήρων από σίδηρο ή χάλυβα.

2. Η καταγγελία περιείχε αποδεικτικά στοιχεία σχετικά με το ντάμπινγκ που έχει ασκηθεί σε ορισμένους συνδετήρες από σίδηρο ή χάλυβα καταγωγής Λαϊκής Δημοκρατίας της Κίνας («ΛΔΚ») και σχετικά με τη σημαντική ζημία που έχει προκύψει. Τα στοιχεία αυτά θεωρήθηκαν επαρκή για να δικαιολογήσουν την έναρξη διαδικασίας.

3. Στις 9 Νοεμβρίου 2007 κινήθηκε διαδικασία με τη δημοσίευση ανακοίνωσης για την έναρξη διαδικασίας[3] στην Επίσημη Εφημερίδα της Ευρωπαϊκής Ένωσης (η «ανακοίνωση για την έναρξη διαδικασίας»).

2. Μη επιβολή προσωρινών μέτρων

4. Δεδομένου ότι ήταν απαραίτητη η περαιτέρω εξέταση ορισμένων πτυχών της έρευνας, αποφασίστηκε η συνέχιση της έρευνας χωρίς την επιβολή προσωρινών μέτρων στις εισαγωγές ορισμένων συνδετήρων από σίδηρο ή χάλυβα καταγωγής ΛΔΚ.

5. Στις 4 Αυγούστου 2008 όλα τα ενδιαφερόμενα μέρη έλαβαν έγγραφο πληροφόρησης στο οποίο αναφέρονταν λεπτομερώς τα προκαταρκτικά συμπεράσματα τα οποία είχαν συναχθεί στο τότε στάδιο της έρευνας («έγγραφο πληροφόρησης») και τα μέρη κλήθηκαν να διατυπώσουν τις παρατηρήσεις τους σχετικά με τα συμπεράσματα αυτά.

6. Μετά την ανωτέρω ημερομηνία, η έρευνα συνεχίστηκε με αντικείμενο, μεταξύ άλλων, πτυχές του κοινοτικού συμφέροντος και πραγματοποιήθηκε λεπτομερής ανάλυση του πεδίου κάλυψης του προϊόντος/της συγκρισιμότητας των προϊόντων, δεδομένου ότι είχε αμφισβητηθεί από διάφορα ενδιαφερόμενα μέρη.

3. Ενδιαφερόμενα μέρη της διαδικασίας

7. Οι καταγγέλλοντες κοινοτικοί παραγωγοί, άλλοι κοινοτικοί παραγωγοί, οι παραγωγοί-εξαγωγείς, οι εισαγωγείς, οι χρήστες, οι ενώσεις που ήταν γνωστό ότι ενδιαφέρονται καθώς και οι εκπρόσωποι της κυβέρνησης της ΛΔΚ ενημερώθηκαν επισήμως σχετικά με την έναρξη της διαδικασίας. Τα ενδιαφερόμενα μέρη είχαν τη δυνατότητα να εκθέσουν γραπτώς τις απόψεις τους και να ζητήσουν ακρόαση εντός της προθεσμίας που προβλεπόταν στην ανακοίνωση για την έναρξη της διαδικασίας.

8. Ορισμένα ενδιαφερόμενα μέρη γνωστοποίησαν τις απόψεις τους εγγράφως, ιδιαίτερα όσον αφορά την επιλογή της ανάλογης χώρας, τις διαφορές ως προς τον τύπο και την ποιότητα μεταξύ των κινεζικών συνδετήρων και των συνδετήρων που παράγονται και πωλούνται από τους κοινοτικούς παραγωγούς, την αντιπροσωπευτικότητα των καταγγελλόντων και τη ζημία, καθώς και πτυχές του κοινοτικού συμφέροντος. Δόθηκε η δυνατότητα ακρόασης σε όλα τα ενδιαφερόμενα μέρη, τα οποία ζήτησαν και απέδειξαν ότι είχαν ιδιαίτερους λόγους να τύχουν ακρόασης.

9. Όλα τα ενδιαφερόμενα μέρη (κοινοτικοί παραγωγοί, κοινοτικοί εισαγωγείς και κινέζοι παραγωγοί-εξαγωγείς) που είχαν υποβάλει παρατηρήσεις σχετικά με το πεδίο κάλυψης του προϊόντος συμμετείχαν σε ακρόαση η οποία οργανώθηκε σύμφωνα με το άρθρο 6 παράγραφος 6 του βασικού κανονισμού υπό την εποπτεία του σύμβουλου ακροάσεων στις 18 Σεπτεμβρίου 2008 («εκατέρωθεν ακρόαση»).

10. Δεδομένων του μεγάλου αριθμού των γνωστών παραγωγών-εξαγωγέων της ΛΔΚ και των γνωστών κοινοτικών παραγωγών και εισαγωγέων, στην ανακοίνωση για την έναρξη της διαδικασίας προβλεπόταν η χρήση δειγματοληψίας για τον προσδιορισμό του ντάμπινγκ και της ζημίας, σύμφωνα με το άρθρο 17 του βασικού κανονισμού.

4. Δειγματοληψία

4.1. Δειγματοληψία όσον αφορά τους παραγωγούς-εξαγωγείς στη ΛΔΚ

11. Όπως αναφέρθηκε ανωτέρω, λόγω του μεγάλου αριθμού παραγωγών-εξαγωγέων στη ΛΔΚ, στην ανακοίνωση για την έναρξη της διαδικασίας προτάθηκε η χρήση δειγματοληψίας, σύμφωνα με το άρθρο 17 παράγραφος 1 του βασικού κανονισμού.

12. Για να μπορέσει η Επιτροπή να αποφασίσει αν είναι απαραίτητο να γίνει χρήση δειγματοληψίας, και, εάν ναι, να επιλέξει δείγμα, οι παραγωγοί-εξαγωγείς κλήθηκαν να αναγγελθούν εντός 15 ημερών από την ημερομηνία έναρξης της έρευνας και να προσκομίσουν βασικές πληροφορίες σχετικά με τις εξαγωγές και τις εγχώριες πωλήσεις τους, καθώς και την εταιρική επωνυμία και τις δραστηριότητες όλων των συνδεδεμένων με αυτούς εταιρειών στον τομέα της παραγωγής ή/και πώλησης του υπό εξέταση προϊόντος. Ζητήθηκε επίσης η γνώμη των αρχών της ΛΔΚ.

13. Συνολικά 120 εταιρείες ή όμιλοι εταιρειών στη ΛΔΚ αναγγέλθηκαν και προσκόμισαν τις ζητηθείσες πληροφορίες εντός της καθορισμένης προθεσμίας. Παρ’ όλα αυτά, από τα στοιχεία που παρασχέθηκαν φάνηκε ότι ορισμένες από αυτές τις εταιρείες ή τους ομίλους δεν παρήγαγαν οι ίδιες/ίδιοι συνδετήρες και ότι ορισμένες από τις αναφερθείσες εξαγωγές προς την Κοινότητα αφορούσαν συνδετήρες που παρήγαγαν συνδεδεμένες εταιρείες. Αυτές οι εταιρείες ή όμιλοι που παρήγαγαν και εξήγαγαν το υπό εξέταση προϊόν στην Κοινότητα κατά την περίοδο της έρευνας και εξέφρασαν την επιθυμία να συμμετάσχουν στη δειγματοληψία, θεωρήθηκαν συνεργασθείσες εταιρείες και λήφθηκαν υπόψη στην επιλογή του δείγματος. Οι εταιρείες αυτές ανέρχονταν σε 110 από τις 120 συνολικά εταιρείες ή ομίλους που αναγγέλθηκαν μετά την έναρξη της διαδικασίας.

14. Οι παραγωγοί-εξαγωγείς που δεν αναγγέλθηκαν εντός της προαναφερθείσας περιόδου θεωρήθηκαν ως μη συνεργασθέντες στην έρευνα.

15. Σύμφωνα με το άρθρο 17 παράγραφος 1 του βασικού κανονισμού, επιλέχθηκαν οι εξαγωγείς με τον μεγαλύτερο όγκο εξαγωγών προς την Κοινότητα, έτσι ώστε να επιτευχθεί ο μεγαλύτερος αντιπροσωπευτικός όγκος εξαγωγών για τον οποίο θα μπορούσε λογικά να διεξαχθεί έρευνα εντός του διαθέσιμου χρόνου.

16. Σε αυτή τη βάση, επιλέχθηκε δείγμα εννέα κινέζων παραγωγών-εξαγωγέων ή ομίλων. Οι επιλεγείσες εταιρείες αντιστοιχούσαν στο 61% των εξαγωγών, από τις συνεργασθείσες εταιρείες, του υπό εξέταση προϊόντος προς την Κοινότητα και στο 39% των συνολικών εξαγωγών από τη ΛΔΚ.

17. Σύμφωνα με το άρθρο 17 παράγραφος 2 του βασικού κανονισμού, δόθηκε η δυνατότητα στους συνεργασθέντες παραγωγούς-εξαγωγείς και στις αρχές της ΛΔΚ να διατυπώσουν παρατηρήσεις σχετικά με την επιλογή του δείγματος.

18. Ορισμένοι κινέζοι εξαγωγείς ισχυρίστηκαν ότι έπρεπε να συμπεριληφθούν στο δείγμα λόγω των ιδιαίτερων συνθηκών που ισχύουν για τις εταιρείες τους, όπως το γεγονός ότι παρήγαγαν ειδικούς τύπους προϊόντων, τους οποίους, κατά τους ισχυρισμούς, δεν παρήγαγαν οι εταιρείες που είχαν επιλεγεί για το δείγμα. Παρ’ όλα αυτά, οι τύποι συνδετήρων από σίδηρο ή χάλυβα που κατασκευάζονταν από τους εξαγωγείς δεν συμπεριλαμβάνονταν στα κριτήρια που χρησιμοποιήθηκαν για την επιλογή του δείγματος. Όπως αναφέρθηκε στην αιτιολογική σκέψη 15 ανωτέρω, το κριτήριο που χρησιμοποιήθηκε ήταν οι εξαγωγείς με τον μεγαλύτερο όγκο εξαγωγών προς την Κοινότητα. Αυτό είναι σύμφωνο με τις απαιτήσεις του άρθρου 17 παράγραφος 1 του βασικού κανονισμού.

19. Απεστάλησαν ερωτηματολόγια προς συμπλήρωση στις εταιρείες του δείγματος και υποβλήθηκαν απαντήσεις από όλες εντός των καθορισμένων προθεσμιών.

20. Πέντε εταιρείες που δεν είχαν επιλεγεί στο δείγμα απάντησαν στο ερωτηματολόγιο με σκοπό να ζητήσουν ατομική εξέταση κατ’ εφαρμογή του άρθρου 9 παράγραφος 6 και του άρθρου 17 παράγραφος 3 του βασικού κανονισμού. Τέσσερις από αυτές τις αιτήσεις έγιναν δεκτές. Η αίτηση της άλλης εταιρείας δεν έγινε δεκτή λόγω του ότι η εν λόγω εταιρεία δεν παρήγαγε το ίδιο το υπό εξέταση προϊόν.

21. Μετά την οριστική κοινοποίηση, ένας εξαγωγέας ισχυρίστηκε ότι οι εταιρείες που αποτέλεσαν ατομικά αντικείμενο της έρευνας πρέπει να υπολογιστούν ως μέρος του δείγματος για την εφαρμογή του άρθρου 9 παράγραφος 5 του βασικού κανονισμού. Ένας άλλος εξαγωγέας ισχυρίστηκε ότι η Επιτροπή θα έπρεπε να έχει διευρύνει το αρχικό δείγμα, αντί να δέχεται αιτήσεις για ατομική εξέταση σύμφωνα με το άρθρο 17 παράγραφος 3. Ως προς το σημείο αυτό, πρέπει να σημειωθεί ότι το δείγμα εξακολουθεί να θεωρείται επαρκώς αντιπροσωπευτικό. Ακόμη και μετά τη μη συνεργασία τεσσάρων από τις εταιρείες του δείγματος, όπως αναφέρθηκε στην αιτιολογική σκέψη 62, οι εναπομείνασες εταιρείες του δείγματος αντιστοιχούσαν στο 54% των συνολικών εξαγωγών του υπό εξέταση προϊόντος από τις συνεργασθείσες εταιρείες προς την Κοινότητα. Επιπροσθέτως, κρίθηκε σκόπιμο, για λόγους αντικειμενικότητας και διαφάνειας, να επιλεγεί δείγμα στην αρχή της διαδικασίας και να διατηρηθεί καθ’ όλη τη διαδικασία εκτός εάν υπήρχαν λόγοι να θεωρηθεί ότι το εν λόγω δείγμα δεν εξακολουθεί να είναι αντιπροσωπευτικό. Τέλος, η δειγματοληψία πρέπει, για τους ίδιους λόγους, να θεωρείται διαφορετική και ξεχωριστή από τη χορήγηση ατομικής εξέτασης σύμφωνα με το άρθρο 17 παράγραφος 3 του βασικού κανονισμού.

4.2. Δειγματοληψία των κοινοτικών παραγωγών

22. Όπως αναφέρθηκε ανωτέρω, λόγω του μεγάλου αριθμού παραγωγών-εξαγωγέων στην Κοινότητα, στην ανακοίνωση για την έναρξη της διαδικασίας προτάθηκε η χρήση δειγματοληψίας, σύμφωνα με το άρθρο 17 παράγραφος 1 του βασικού κανονισμού.

23. Για να μπορέσει η Επιτροπή να αποφασίσει αν είναι απαραίτητο να γίνει χρήση δειγματοληψίας, και, εάν ναι, να επιλέξει δείγμα, οι κοινοτικοί παραγωγοί κλήθηκαν να αναγγελθούν εντός 15 ημερών από την ημερομηνία έναρξης της έρευνας και να προσκομίσουν βασικές πληροφορίες σχετικά με την παραγωγή και τις πωλήσεις τους, καθώς και την εταιρική επωνυμία και τις δραστηριότητες όλων των συνδεδεμένων με αυτούς εταιρειών στον τομέα της παραγωγής ή/και πώλησης του υπό εξέταση προϊόντος.

24. Συνολικά 46 κοινοτικοί παραγωγοί που παρήγαγαν το υπό εξέταση προϊόν στην Κοινότητα κατά την περίοδο της έρευνας και εξέφρασαν την επιθυμία να συμμετάσχουν στη δειγματοληψία εντός της προαναφερθείσας περιόδου, θεωρήθηκαν ως συνεργασθείσες εταιρείες και λήφθηκαν υπόψη στην επιλογή του δείγματος.

25. Οι εν λόγω κοινοτικοί παραγωγοί αντιστοιχούσαν σε ποσοστό μεγαλύτερο του 30% της εκτιμώμενης παραγωγής στην Κοινότητα το 2006. Οι εν λόγω παραγωγοί θεωρήθηκε ότι αποτελούν την κοινοτική βιομηχανία όπως αναφέρεται στην αιτιολογική σκέψη 114 στη συνέχεια.

26. Η αντιπροσωπευτικότητα της κοινοτικής βιομηχανίας αμφισβητήθηκε από ορισμένους εισαγωγείς στην Κοινότητα, καθώς επίσης και από ορισμένους παραγωγούς-εξαγωγείς. Ορισμένα ενδιαφερόμενα μέρη προσκόμισαν, μετά τη δημοσίευση της ανακοίνωσης για την έναρξη της διαδικασίας, καταλόγους κοινοτικών παραγωγών που, σύμφωνα με τους ισχυρισμούς των εν λόγω ενδιαφερόμενων μερών, δεν είχαν συμμετάσχει σε διαβουλεύσεις σχετικά με το εάν υποστηρίζουν ή όχι τη διαδικασία. Στη συνέχεια απεστάλη ερωτηματολόγιο σε όλους αυτούς τους παραγωγούς. Πέραν τούτου, αρκετές εταιρείες παρουσιάστηκαν με δική τους πρωτοβουλία χωρίς να έχουν λάβει ερωτηματολόγιο. Παρ’ όλα αυτά, καμία από τις απαντήσεις που ελήφθησαν από τους παραγωγούς αυτούς δεν μείωσε το βαθμό αντιπροσωπευτικότητας που αναφέρθηκε στην προηγούμενη αιτιολογική σκέψη. Αντιθέτως, πολλές από τις εταιρείες αυτές υποστήριξαν την καταγγελία.

27. Σύμφωνα με το άρθρο 17 παράγραφος 1 του βασικού κανονισμού, από τους κοινοτικούς παραγωγούς που αποτελούν την κοινοτική βιομηχανία επελέγησαν για το δείγμα οι κοινοτικοί παραγωγοί με τον μεγαλύτερο όγκο παραγωγής, έτσι ώστε να επιτευχθεί ο μεγαλύτερος αντιπροσωπευτικός όγκος παραγωγής του ομοειδούς προϊόντος που παράγεται στην Κοινότητα, για τον οποίο μπορούσε λογικά να διεξαχθεί έρευνα εντός του διαθέσιμου χρόνου.

28. Σε αυτή τη βάση επιλέχθηκε δείγμα επτά παραγωγών. Οι επιλεγείσες εταιρείες αντιστοιχούσαν στο 70% περίπου της παραγωγής της κοινοτικής βιομηχανίας. Λόγω του ότι ένας παραγωγός του δείγματος θεωρήθηκε μη συνεργασθείς, το ποσοστό αυτό μειώθηκε στο 65% περίπου.

29. Σύμφωνα με το άρθρο 17 παράγραφος 2 του βασικού κανονισμού, δόθηκε η δυνατότητα στους συνεργασθέντες παραγωγούς να διατυπώσουν παρατηρήσεις σχετικά με την επιλογή του δείγματος. Δεν ελήφθησαν παρατηρήσεις που να δικαιολογούν την τροποποίηση του δείγματος.

30. Απεστάλησαν ερωτηματολόγια προς συμπλήρωση στις εταιρείες του δείγματος και υποβλήθηκαν απαντήσεις από όλες εντός των καθορισμένων προθεσμιών.

4.3. Δειγματοληψία των κοινοτικών εισαγωγέων

31. Όπως αναφέρθηκε ανωτέρω, λόγω του μεγάλου αριθμού εισαγωγέων στην Κοινότητα, στην ανακοίνωση για την έναρξη της διαδικασίας προτάθηκε η χρήση δειγματοληψίας, σύμφωνα με το άρθρο 17 παράγραφος 1 του βασικού κανονισμού.

32. Για να μπορέσει η Επιτροπή να αποφασίσει αν είναι απαραίτητο να γίνει χρήση δειγματοληψίας, και, εάν ναι, να επιλέξει δείγμα, οι κοινοτικοί εισαγωγείς κλήθηκαν να αναγγελθούν εντός 15 ημερών από την ημερομηνία έναρξης της έρευνας και να υποβάλουν βασικές πληροφορίες σχετικά με τις εισαγωγές και τις πωλήσεις τους, καθώς και την εταιρική επωνυμία και τις δραστηριότητες όλων των συνδεδεμένων με αυτούς εταιρειών στον τομέα της παραγωγής ή/και πώλησης του υπό εξέταση προϊόντος.

33. Συνολικά 45 εταιρείες ή όμιλοι εταιρειών στην Κοινότητα, που αντιστοιχούν σχεδόν στο 29% του συνολικού όγκου εισαγωγών στην Κοινότητα, αναγγέλθηκαν και παρείχαν τις ζητούμενες πληροφορίες εντός της καθορισμένης προθεσμίας.

34. Σύμφωνα με το άρθρο 17 παράγραφος 1 του βασικού κανονισμού, επελέγησαν οι κοινοτικοί εισαγωγείς με τον μεγαλύτερο όγκο πωλήσεων, έτσι ώστε να επιτευχθεί ο μεγαλύτερος αντιπροσωπευτικός όγκος για τον οποίο θα μπορούσε λογικά να διεξαχθεί έρευνα. Κατά συνέπεια, για το δείγμα επελέγησαν οι 7 μεγαλύτεροι εισαγωγείς με βάση τον όγκο των πωλήσεων. Απεστάλησαν ερωτηματολόγια προς συμπλήρωση στις εταιρείες του δείγματος και υποβλήθηκαν απαντήσεις από όλες εντός των καθορισμένων προθεσμιών.

5. Καθεστώς οικονομίας της αγοράς («ΚΟΑ») και ατομική μεταχείριση («ΑΜ»)

35. Προκειμένου να επιτραπεί στους παραγωγούς-εξαγωγείς της ΛΔΚ να υποβάλουν, εάν το επιθυμούν, αίτηση για ΚΟΑ ή ΑΜ, απεστάλησαν έντυπα αιτήσεων στους κινέζους παραγωγούς-εξαγωγείς που ήταν γνωστό ότι είναι ενδιαφερόμενα μέρη, στις γνωστές ενώσεις εξαγωγέων και στις αρχές της ΛΔΚ. ΚΟΑ ζήτησαν 106 παραγωγοί-εξαγωγείς σύμφωνα με το άρθρο 2 παράγραφος 7 του βασικού κανονισμού. Όλες αυτές οι εταιρείες ζήτησαν επίσης ΑΜ στην περίπτωση που η έρευνα καταλήξει στο συμπέρασμα ότι δεν πληρούν τις προϋποθέσεις για ΚΟΑ. Δύο άλλες εταιρείες ζήτησαν μόνον ΑΜ. Και οι εννέα εταιρείες που επελέγησαν για το δείγμα ζήτησαν ΚΟΑ και ΑΜ.

6. Ερωτηματολόγια και επισκέψεις επαλήθευσης

36. Απεστάλησαν ερωτηματολόγια στους κινέζους παραγωγούς-εξαγωγείς του δείγματος και στους τέσσερις κινέζους παραγωγούς-εξαγωγείς που ζήτησαν και έλαβαν ατομική εξέταση, στους κοινοτικούς παραγωγούς και εισαγωγείς του δείγματος, καθώς και στους χρήστες στην Κοινότητα. Ελήφθησαν απαντήσεις και από τους 9 παραγωγούς-εξαγωγείς του δείγματος στη ΛΔΚ, τους 4 παραγωγούς-εξαγωγείς στους οποίους χορηγήθηκε ατομική εξέταση, έναν εξαγωγέα της ΛΔΚ που δεν επιλέχθηκε για το δείγμα, ο οποίος ζήτησε ατομική εξέταση, αλλά τελικά η αίτησή του δεν έγινε δεκτή, όπως αναφέρθηκε στην αιτιολογική σκέψη 20 ανωτέρω, από 7 κοινοτικούς παραγωγούς του δείγματος, 7 μη συνδεδεμένους εισαγωγείς του δείγματος, 3 χρήστες και 2 παραγωγούς της ανάλογης χώρας, της Ινδίας.

37. Η Επιτροπή ζήτησε και επαλήθευσε όλα τα στοιχεία που έκρινε απαραίτητα για να προσδιορίσει την ύπαρξη ντάμπινγκ, τη συνακόλουθη ζημία και το κοινοτικό συμφέρον και διενήργησε ελέγχους στις εγκαταστάσεις των ακόλουθων εταιρειών:

α) Κοινοτικοί παραγωγοί

- A. Agrati SpA, Milano, (Ιταλία)

- Societa Bulloneria Europea SpA, Monfalcone and Reggio Emilia, (Ιταλία)

- Fontana Luigi SpA and LOBO SpA, Milano, (Ιταλία)

- Finnveden Bulten, AB Göteborg, (Σουηδία)

- Srubex Fabryca Lancut S.A, Lancut, (Πολωνία)

- Growermetal SRL, Lecco, (Ιταλία)

- Invitea SpA, Milano, (Ιταλία)

β) Παραγωγοί-εξαγωγείς και συνδεδεμένες με αυτούς εταιρείες στη ΛΔΚ

- Changshu City Standard Parts Factory και Changshu British Shanghai International Fastener Co. Ltd., Changshu

- Zhangjiagang City Jinli Standard Fastener Co. Ltd., Zhangjiagang, και

- Ningbo Yonghong Fasteners Co., Ltd., Ningbo

- Ningbo Jinding Fastening Piece Co., Ltd., Ningbo

- Kunshan Chenghe Standard Component Co., Ltd., Kunshan

- Pol Shin Fastener (ZheJiang) Co., Ltd., Jiashan

- Biao Wu Tensile Fasteners Co., Ltd και Shanghai Prime Machinery Co., Ltd. ., Shanghai

- Zhejiang Zhapu Industrial Co., Ltd, Jiaxing Washan Fasteners Co., Ltd και Zhejiang WB Auto Fasteners Co., Ltd, Jiaxing

- Eastport Fastener Manufacturing Co., Ltd, Ningbo

- CELO Suzhou Precision Fasteners Co., Ltd, Taicang

- Golden Horse (Dong Guan) Metal Manufactory Co., Ltd, Dongguan City

- Yantai Agrati Fasteners Co., Ltd, Yantai

- Zhejiang Guanglong Hardware και Plastic Co., Ltd, και Zhejiang Guanglong Plating Machinery & Product Co., Ltd, Anji

γ) Συνδεδεμένες εταιρείες στην Κοινότητα

- Celo S.A., Barcelona, Spain

δ) Συνδεδεμένη εταιρεία στην Ταϊβάν

- Sunny Corp., Taipei

ε) Μη συνδεδεμένοι εισαγωγείς στην Κοινότητα

- Adolf Würth GmbH, Kunzelsau, Γερμανία

- Chaves Bilbao, S.A., Larrabetzu, Ισπανία

- FM Bulloneria Viterie SpA, Reggio Emilia, Ιταλία

- F. Reyher Nchfg. GmbH &CO KG, Hamburg, Γερμανία

- Hexstone Ltd t/a Owlett Jaton, Stone, ΗΒ

- VIPA SpA, Reggio Emilia, Ιταλία

- Επειδή ήταν αναγκαίο να καθοριστεί η κανονική αξία όσον αφορά τους παραγωγούς-εξαγωγείς της ΛΔΚ στους οποίους ενδέχετο να μην χορηγηθεί το καθεστώς οικονομίας της αγοράς, πραγματοποιήθηκε επιτόπια επαλήθευση για τον καθορισμό της κανονικής αξίας με βάση στοιχεία από την ανάλογη χώρα (Ινδία) στις εγκαταστάσεις των ακόλουθων εταιρειών:

στ) Παραγωγοί στην ανάλογη χώρα, Ινδία

- Pooja Forge Ltd., Faridabad

- Mohindra Fasteners Ltd, Νέο Δελχί

7. Περίοδος έρευνας

38. Η έρευνα για την πρακτική ντάμπινγκ και τη ζημία κάλυψε την περίοδο από την 1η Οκτωβρίου 2006 έως τις 30 Σεπτεμβρίου 2007 («περίοδος έρευνας» ή «ΠΕ»). Όσον αφορά τις τάσεις που είχαν σχέση με την εκτίμηση της ζημίας, αναλύθηκαν τα στοιχεία που καλύπτουν την περίοδο από την 1η Ιανουαρίου 2003 έως το τέλος της περιόδου έρευνας («εξεταζόμενη περίοδος»).

B. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ

1. Υπό εξέταση προϊόν

39. Το υπό εξέταση προϊόν είναι ορισμένοι συνδετήρες από σίδηρο ή χάλυβα (πλην αυτών από ανοξείδωτο χάλυβα), δηλαδή ξυλόβιδες (εκτός των μακριών καρφιών με σπείρωμα), βίδες που σχηματίζουν σπείρωμα με το βίδωμά τους, άλλες βίδες και μπουλόνια με κεφαλή (έστω και με τα παξιμάδια και τις ροδέλες τους εκτός των βιδών κομμένων από σώματα με πλήρη τομή, και με πάχος στελέχους που δεν υπερβαίνει τα 6 mm και εκτός των βιδών και των μπουλονιών για τη στερέωση υλικού κατασκευής σιδηροτροχιών) και ροδέλες καταγωγής Λαϊκής Δημοκρατίας της Κίνας (όλα εφεξής «συνδετήρες» ή «το υπό εξέταση προϊόν»).

40. Το υπό εξέταση προϊόν κανονικά υπάγεται στους κωδικούς ΣΟ 7318 12 90, 7318 14 91, 7318 14 99, 7318 15 59, 7318 15 69, 7318 15 81, 7318 15 89, ex 7318 15 90, ex 7318 21 00 και ex 7318 22 00.

41. Οι συνδετήρες χρησιμοποιούνται για τη μηχανική σύνδεση δύο ή περισσότερων στοιχείων στις κατασκευές, τη μηχανική κ.λπ. και χρησιμοποιούνται από ευρύ φάσμα βιομηχανικών κλάδων και από καταναλωτές. Με βάση τα βασικά φυσικά και τεχνικά χαρακτηριστικά τους καθώς και τις τελικές τους χρήσεις, όλοι οι συνδετήρες θεωρείται ότι αποτελούν ενιαίο προϊόν για τους σκοπούς της διαδικασίας. Στο πλαίσιο ίδιων εθνικών ή διεθνών προτύπων, οι συνδετήρες πρέπει να πληρούν τα ίδια βασικά φυσικά και τεχνικά χαρακτηριστικά, μεταξύ των οποίων συγκαταλέγονται ιδιαίτερα η αντοχή, η ανοχή, το τελείωμα και η επικάλυψη.

42. Κατά την έρευνα, και ιδιαίτερα κατά την εκατέρωθεν ακρόαση, ορισμένοι εισαγωγείς ή παραγωγοί-εξαγωγείς στη ΛΔΚ ισχυρίστηκαν ότι ορισμένοι τύποι βιδών, ροδελών ή μπουλονιών με χαμηλούς βαθμούς αντοχής δεν πρέπει να συμπεριληφθούν στο πεδίο κάλυψης του προϊόντος της έρευνας, λόγω του ότι ούτε παράγονται από την κοινοτική βιομηχανία ούτε είναι όμοιοι με τα χαρακτηριστικά προϊόντα της κοινοτικής βιομηχανίας. Ως προς το σημείο αυτό, διαπιστώθηκε στο πλαίσιο της έρευνας ότι υπάρχει σημαντική παραγωγή ίδιων ή παρόμοιων τύπων συνδετήρων από την κοινοτική βιομηχανία. Επιπροσθέτως, ο βασικός κανονισμός δεν απαιτεί να είναι τα εξαγόμενα προϊόντα πανομοιότυπα από όλες τις απόψεις προκειμένου να θεωρηθούν ενιαίο προϊόν για τους σκοπούς της έρευνας. Ως εκ τούτου, τα επιχειρήματα αυτά έπρεπε να απορριφθούν.

43. Ένας κοινοτικός διανομέας συγκεκριμένα ισχυρίστηκε ότι οι ξυλόβιδες δεν πρέπει να συμπεριληφθούν στο πεδίο εφαρμογής της έρευνας διότι, κατά τους ισχυρισμούς, i) δεν κατασκευάζονται σε μεγάλες ποσότητες από την κοινοτική βιομηχανία και ii) οι κοινοτικοί παραγωγοί που ειδικεύονται στην κατασκευή ξυλόβιδων δεν υποστηρίζουν τη διαδικασία. Ωστόσο, η έρευνα έδειξε ότι οι κοινοτικοί παραγωγοί, συμπεριλαμβανομένων ορισμένων από αυτούς που υποστηρίζουν τη διαδικασία, διαθέτουν σημαντικό όγκο παραγωγής ξυλόβιδων. Επιπροσθέτως, υπενθυμίζεται ότι το ελάχιστο επίπεδο υποστήριξης που ορίζεται στον βασικό κανονισμό δεν απαιτείται για κάθε τύπο προϊόντος και ότι το στοιχείο αυτό δεν είναι δυνατόν να αποτελεί τη βάση προσδιορισμού του πεδίου κάλυψης του προϊόντος στο πλαίσιο της έρευνας. Ως εκ τούτου, τα ανωτέρω επιχειρήματα απορρίφθηκαν.

44. Ένας άλλος κοινοτικός διανομέας ισχυρίστηκε ότι οι συνδετήρες που προορίζονται για ερασιτεχνικό (do-it-yourself, «DIY») τμήμα της αγοράς πρέπει να αποκλειστούν από το πεδίο εφαρμογής της έρευνας διότι, κατά τους ισχυρισμούς του, οι συνδετήρες αυτοί δεν μπορούν να υποκαταστήσουν τους συνδετήρες που παράγονται από την κοινοτική βιομηχανία και είναι προϊόν ενός ξεχωριστού «κλάδου της βιομηχανίας». Μετά την κοινοποίηση, ο εν λόγω διανομέας ζήτησε και συμμετείχε σε πρόσθετη ακρόαση, κατά την οποία επανέλαβε τα επιχειρήματά του ότι οι συνδετήρες «DIY» είναι δυνατόν να διαχωριστούν πλήρως από τα άλλα προϊόντα και ότι δεν παρουσιάζουν κανένα ενδιαφέρον για την κοινοτική βιομηχανία. Πρώτον, πρέπει να σημειωθεί ότι οι συνδετήρες «DIY» δεν παρουσιάζουν θεμελιώδεις διαφορές από άλλους συνδετήρες που προορίζονται για πιο επαγγελματική χρήση και ότι οι συνδετήρες που προορίζονται για χρήση «DIY», για επαγγελματική χρήση ή για βιομηχανική χρήση ανήκουν ως ένα βαθμό σε αλληλεπικαλυπτόμενες κατηγορίες. Ο ίδιος διανομέας περιέγραψε ορισμένα τυπικά χαρακτηριστικά των λεγόμενων συνδετήρων «DIY», όπως η συσκευασία, η αντοχή, η σήμανση ή η επικάλυψη, και ισχυρίστηκε ότι, σε αυτή τη βάση, οι συνδετήρες που προορίζονται για το τμήμα «DIY» της αγοράς είναι δυνατό να διαχωρίζονται από τους συνδετήρες που προορίζονται για χρήση σε άλλα τμήματα της αγοράς. Παρ’ όλα αυτά, θεωρήθηκε ότι τα εν λόγω χαρακτηριστικά δεν επαρκούν για τη χάραξη σαφούς διαχωριστικής γραμμής μεταξύ των συνδετήρων που προορίζονται για χρήση στο τμήμα DIY της αγοράς και των άλλων τύπων συνδετήρων. Τέλος, κατά την έρευνα και ιδίως κατά την εκατέρωθεν ακρόαση, οι εκπρόσωποι της κοινοτικής βιομηχανίας παρείχαν επίσης παραδείγματα κοινοτικών εταιρειών που παράγουν βίδες και τυποποιημένους συνδετήρες, μεταξύ των οποίων πρέπει να συγκαταλέγονται και οι λεγόμενοι συνδετήρες «DIY». Επιβεβαιώθηκε επίσης ότι οι εναπομείναντες κοινοτικοί παραγωγοί διαθέτουν την τεχνική ικανότητα να παράγουν τους εν λόγω συνδετήρες εάν το επιτρέψουν οι συνθήκες της αγοράς. Ως εκ τούτου, τα επιχειρήματα αυτού του διανομέα έπρεπε να απορριφθούν.

45. Ένας κοινοτικός παραγωγός διατάξεων αγκύρωσης εισήγαγε από τη ΛΔΚ βιδόκαρφα που χρησιμοποιούνται στην παραγωγή διατάξεων αγκύρωσης και ισχυρίστηκε ότι, εξ όσων είναι σε θέση γνωρίζει, δεν υπάρχει παραγωγική ικανότητα για τα βιδόκαρφα αυτά στην Κοινότητα. Ισχυρίστηκε ακόμη ότι τα βιδόκαρφα δεν πρέπει να συμπεριλαμβάνονται στο πεδίο κάλυψης του προϊόντος διότι δεν μπορούν να χρησιμοποιηθούν όπως μια κανονική βίδα. Παρ’ όλα αυτά, η έρευνα έδειξε ότι τα βιδόκαρφα διαθέτουν τα ίδια βασικά φυσικά χαρακτηριστικά όπως οι υπόλοιποι συνδετήρες και ότι επίσης παράγονται από την κοινοτική βιομηχανία. Τα ευρήματα αυτά δεν αμφισβητήθηκαν από την εν λόγω εταιρεία. Κατά συνέπεια, δεν υπήρχαν λόγοι αποκλεισμού των προϊόντων αυτών από το πεδίο κάλυψης του προϊόντος.

46. Δύο κοινοτικοί παραγωγοί ισχυρίστηκαν ότι οι συνδετήρες χωρίς κεφαλές και οι «θηλυκοί» συνδετήρες πρέπει να συμπεριληφθούν στο πεδίο εφαρμογής της έρευνας λόγω του ότι έχουν όμοια φυσικά χαρακτηριστικά με αυτά του υπό εξέταση προϊόντος και υφίστανται επίσης ζημία εξαιτίας των εισαγωγών καταγωγής ΛΔΚ. Ως προς το σημείο αυτό, πρέπει να αναφερθεί ότι τα εν λόγω προϊόντα δεν συμπεριλήφθηκαν στο πεδίο εφαρμογής της καταγγελίας που αναφέρθηκε στην αιτιολογική σκέψη (1) και ότι, συνεπώς, δεν υπάρχουν πληροφορίες για τα προϊόντα αυτά στο φάκελο της έρευνας. Επομένως δεν είναι δυνατό να γίνουν αποδεκτές στο παρόν στάδιο τέτοιου είδους τροποποιήσεις του πεδίου κάλυψης του προϊόντος στο πλαίσιο της έρευνας.

2. Ομοειδές προϊόν

47. Ορισμένα μέρη ισχυρίστηκαν ότι οι συνδετήρες που κατασκευάζονται στη ΛΔΚ προς εξαγωγή στην Κοινότητα δεν είναι όμοιοι με τους συνδετήρες που κατασκευάζονται από την κοινοτική βιομηχανία και ότι οι τελευταίοι χρησιμοποιούνται για διαφορετικές εφαρμογές απ’ ό,τι οι συνδετήρες που παράγονται στη ΛΔΚ, και ότι, ως εκ τούτου, οι συνδετήρες που κατασκευάζονται στη ΛΔΚ δεν ανταγωνίζονται ευθέως τους συνδετήρες που παράγονται στην Κοινότητα. Πιο συγκεκριμένα, ισχυρίστηκαν ότι στην πλειονότητά τους οι συνδετήρες που παράγονται στη ΛΔΚ i) αποτελούν τυποποιημένα προϊόντα (τα οποία εμπίπτουν στις κατηγορίες αντοχής από 4,8 έως 8,8) που δεν έχουν ειδικά χαρακτηριστικά όσον αφορά τις πρώτες ύλες, την αντοχή, την επικάλυψη ή πτυχές σχετικές με την πιστοποίηση/ασφάλεια· ii) προορίζονται για κατώτερες εφαρμογές (μη επαγγελματική χρήση και γενική διανομή) εν αντιθέσει με τις εφαρμογές υψηλής τεχνολογίας· και iii) δεν πληρούν τις αυστηρές απαιτήσεις ορισμένων τελικών χρηστών όπως η αυτοκινητοβιομηχανία, η χημική βιομηχανία ή αεροδιαστημική βιομηχανία. Οι ισχυρισμοί αυτοί διατυπώθηκαν σε διάφορες γραπτές παρατηρήσεις και κατά την εκατέρωθεν ακρόαση. Διατυπώθηκαν επίσης σε μια γραπτή παρατήρηση που ελήφθη από τις αρχές της ΛΔΚ.

48. Ορισμένοι εισαγωγείς και οι ενώσεις τους ισχυρίστηκαν επίσης, κατά την εκατέρωθεν ακρόαση, ότι οι συνδετήρες που κατασκευάζονται στη ΛΔΚ πωλούνταν σε σταθερά χαμηλότερα επίπεδα τιμών σε σύγκριση με τους συνδετήρες που παράγονταν από την κοινοτική βιομηχανία, και ότι αυτό δείχνει πως οι κινεζικοί συνδετήρες προορίζονταν για διαφορετικές εφαρμογές απ’ ό,τι οι συνδετήρες που παράγονται στην Κοινότητα. Προς υποστήριξη του ισχυρισμού τους ανέφεραν επίσης ότι η κοινοτική βιομηχανία μπόρεσε να αυξήσει τον όγκο των πωλήσεών της και τη μέση μοναδιαία τιμή πώλησης, παρά το γεγονός ότι οι εισαγωγές από τη ΛΔΚ αυξήθηκαν σημαντικά την περίοδο αυτή.

49. Ως προς το σημείο αυτό, υπενθυμίζεται ότι κατά τη διάρκεια της εκατέρωθεν ακρόασης αναγνωρίστηκε από όλα τα μέρη ότι στη βιομηχανία συνδετήρων υπάρχει σημαντικός διαχωρισμός μεταξύ των τυποποιημένων και των λεγόμενων «ειδικών» συνδετήρων. Τα τυποποιημένα προϊόντα περιγράφονται λεπτομερώς σε βιομηχανικά πρότυπα, όπως για παράδειγμα τα πρότυπα του Deutsches Institut für Normung («DIN») ή άλλως του Γερμανικού Ινστιτούτου Τυποποίησης. Τα πρότυπα αυτά εξασφαλίζουν ότι τα προϊόντα που κατασκευάζονται από διαφορετικούς προμηθευτές σε διαφορετικές χώρες είναι ουσιαστικά εναλλάξιμα από το χρήστη. Οι ειδικοί συνδετήρες, ωστόσο, είναι σύμφωνοι με συγκεκριμένο σχέδιο ή/και απαιτήσεις του χρήστη. Είναι επίσης σε γενικές γραμμές αποδεκτό ότι οι ειδικοί συνδετήρες τείνουν να χρησιμοποιούνται σε πιο απαιτητικές εφαρμογές, όπως στις εφαρμογές της αυτοκινητοβιομηχανίας, της χημικής βιομηχανίας και άλλων βιομηχανικών κλάδων, και είναι, κατά μέσο όρο, αρκετά πιο ακριβοί στην παραγωγή και πώληση απ’ ό,τι οι τυποποιημένοι συνδετήρες.

50. Παρά το γεγονός ότι ο διαχωρισμός μεταξύ των τυποποιημένων και των ειδικών συνδετήρων δεν αποτέλεσε αρχικά μέρος της ταξινόμησης του τύπου προϊόντος (αριθμοί ελέγχου του προϊόντος ή κωδικοί «PCN») που χρησιμοποιήθηκε κατά την έρευνα, αποφασίστηκε μετά την εκατέρωθεν ακρόαση ότι πρέπει να προστεθεί στα χαρακτηριστικά του υπό εξέταση προϊόντος για τον υπολογισμό του περιθωρίου ντάμπινγκ και του περιθωρίου ζημίας. Το γεγονός ότι, στη συντριπτική τους πλειονότητα, οι εξαγωγές του υπό εξέταση προϊόντος από τις εταιρείες που αποτέλεσαν αντικείμενο έρευνας αφορούσαν τυποποιημένα προϊόντα σημαίνει ότι στις περισσότερες περιπτώσεις η σύγκριση έγινε μεταξύ των τυποποιημένων προϊόντων που παράγονται στη ΛΔΚ, την ανάλογη χώρα και την Κοινότητα.

51. Στην παρατήρηση που υπέβαλαν οι αρχές της ΛΔΚ, όπως αναφέρεται στην αιτιολογική σκέψη 48, επισυναπτόταν μια έκθεση ανάλυσης όπου περιγράφονταν λεπτομερώς οι διαφορές ως προς την ποιότητα μεταξύ των συνδετήρων ενός δεδομένου προτύπου (το πρότυπο DIN 933 χρησιμοποιείται ως παράδειγμα) που κατασκευάζονται στην Κοινότητα και τη ΛΔΚ. Κατά την ανάλυση αυτή ελήφθησαν υπόψη διαφορές όσον αφορά τη γεωμετρία, τη σκληρότητα και τη χημική σύνθεση. Διατυπώθηκε ο ισχυρισμός πως, παρά το γεγονός ότι και τα δύο ελεγχθέντα προϊόντα ήταν σύμφωνα προς το πρότυπο DIN, οι συνδετήρες που είχαν παραχθεί στην Κοινότητα είχαν μεγαλύτερη συνεκτικότητα, δηλαδή λιγότερες διαφοροποιήσεις όσον αφορά όλες τις παραμέτρους που αναλύθηκαν, εν συγκρίσει με τους συνδετήρες που είχαν παραχθεί στη ΛΔΚ. Επ’ αυτής της βάσης οι αρχές της ΛΔΚ κατέληγαν στο συμπέρασμα ότι το προϊόν που είχε παραχθεί στην Κοινότητα, λόγω του ότι είχε καλύτερη ποιότητα, ήταν δυνατό να συγκριθεί με το προϊόν καταγωγής ΛΔΚ. Ως προς το σημείο αυτό, πρέπει να σημειωθεί ότι σκοπός των προτύπων DIN και άλλων ευρέως αποδεκτών προτύπων είναι να εξασφαλιστεί ότι τα προϊόντα πληρούν ορισμένες θεμελιώδεις απαιτήσεις των χρηστών. Οιαδήποτε εναπομείνασα διαφοροποίηση πρέπει να είναι εντός ορίων που δεν έχουν ουσιαστική επίδραση στην ποιότητα και τη λειτουργία των συνδετήρων. Για το λόγο αυτό, ένας συνδετήρας που διατίθεται στην αγορά ως μπουλόνι DIN 933 πρέπει ουσιαστικά να είναι συγκρίσιμος με τους άλλους συνδετήρες που διατίθενται στην αγορά υπό την ίδια κατηγορία προτύπου. Κάθε διαφορά που γίνεται αντιληπτή ως προς την ποιότητα και η οποία είναι δυνατόν να υφίσταται από την άποψη του χρήστη, μπορεί να αντιμετωπιστεί μέσω προσαρμογής των φυσικών διαφορών (βλ. αιτιολογική σκέψη 103), αλλά δεν σημαίνει ότι τα δύο προϊόντα δεν είναι συγκρίσιμα.

52. Στην ίδια παρατήρηση διατυπώθηκε επίσης το επιχείρημα ότι οι συνδετήρες που κατασκευάζονται από την κοινοτική βιομηχανία επωφελούνται ανώτερων τεχνικών επικάλυψης τις οποίες δεν διαθέτουν οι κατασκευαστές στη ΛΔΚ και ότι, ως εκ τούτου, τα εν λόγω προϊόντα δεν είναι δυνατό να θεωρούνται όμοια. Παρ’ όλα αυτά, οι διαφορές ως προς τους τύπους της επικάλυψης ελήφθησαν υπόψη από τους κωδικούς «PCN» που χρησιμοποιήθηκαν κατά την έρευνα και δεν υποδηλώνουν ότι οι συνδετήρες που κατασκευάζονται από την κοινοτική βιομηχανία και οι συνδετήρες που κατασκευάζονται από τη ΛΔΚ δεν είναι όμοιοι κατά την έννοια του άρθρου 1 παράγραφος 4 του βασικού κανονισμού. Πράγματι, το εν λόγω άρθρο ορίζει μόνον ότι το ομοειδές προϊόν πρέπει να έχει χαρακτηριστικά που παρουσιάζουν σημαντική ομοιότητα προς εκείνα του υπό εξέταση προϊόντος. Ως εκ τούτου, το επιχείρημα αυτό δεν ήταν δυνατόν να γίνει δεκτό.

53. Εν περιλήψει, όσον αφορά τις, κατά τους ισχυρισμούς, διαφορές στα φυσικά και τεχνικά χαρακτηριστικά, η έρευνα έδειξε ότι, παρά το ευρύ φάσμα των τύπων του προϊόντος στην αγορά, πολλοί από τους τύπους που κατασκευάζονται στη ΛΔΚ προς εξαγωγή στην Κοινότητα και από τους τύπους που κατασκευάζονται από την κοινοτική βιομηχανία διατίθενται ευρέως στο εμπόριο υπό όμοιες κατηγορίες βιομηχανικών προτύπων. Πέραν τούτου, για τους σκοπούς της έρευνας οι συγκρίσεις όσον αφορά την τιμή αφορούσαν σχεδόν αποκλειστικά συνδετήρες των «τυποποιημένων» τύπων. Ως προς το σημείο αυτό, υπενθυμίζεται ότι οι συνδετήρες που κατασκευάζονται και ταξινομούνται υπό την ίδια κατηγορία προτύπων, πρέπει, κατ’ αρχήν, να πληρούν όλες τις απαιτήσεις αναφορικά με τις μηχανικές ιδιότητες της χρησιμοποιηθείσας πρώτης ύλης, τη μορφή, την ανοχή κ.λπ. Παρά το γεγονός ότι αναγνωρίζεται πως δεν χρησιμοποιούνται όλοι οι τύποι συνδετήρων για όλες τις εφαρμογές και πως αυτό ισχύει ιδιαίτερα για τους «ειδικούς» συνδετήρες και τις ανώτερες εφαρμογές, διαπιστώθηκε ότι, όσον αφορά το ίδιο πρότυπο, όλοι οι τύποι συνδετήρων αποδείχθηκαν εναλλάξιμοι για τις περισσότερες από τις άλλες εφαρμογές. Πέραν τούτου, παρά τις χαμηλότερες τιμές που παρατηρήθηκαν στη ΛΔΚ, η Ευρωπαϊκή Ένωση Βιομηχανιών Σιδήρου και Χάλυβα (European Association of the Iron and Steel Industry, «Eurofer») επιβεβαίωσε ότι δεν υπάρχει σημαντική διαφορά ως προς την ποιότητα μεταξύ του χάλυβα που παράγεται στη ΛΔΚ και του χάλυβα που παράγεται στην Κοινότητα, όταν ο χάλυβας αντιστοιχεί σε τυποποιημένο βαθμό. Επομένως, συνήχθη το συμπέρασμα ότι οι διαφορές ως προς την ποιότητα των πρώτων υλών δεν έχουν επίδραση στη συγκρισιμότητα των συνδετήρων που εξάγονται από τη ΛΔΚ με τους συνδετήρες που παράγονται και πωλούνται στην Κοινότητα.

54. Όσον αφορά τα διαφορετικά επίπεδα τιμών, κρίνεται ότι από μόνες τους οι διαφορές στην τιμή μεταξύ των προϊόντων δεν δικαιολογούν το συμπέρασμα ότι ένας ορισμένος τύπος προϊόντος πρέπει να θεωρείται διαφορετικό προϊόν. Λόγω του ότι διαπιστώθηκε ότι όλοι οι τύποι συνδετήρων που εμπίπτουν στο ίδιο πρότυπο έχουν όμοια βασικά χαρακτηριστικά και τελικές χρήσεις, το ανωτέρω επιχείρημα απορρίφθηκε.

55. Διατυπώθηκε επίσης ο ισχυρισμός από αρκετούς εισαγωγείς και παραγωγούς-εξαγωγείς ότι οι συνδετήρες που παράγονται στην ανάλογη χώρα, την Ινδία, είναι κατά κύριο λόγο τύποι προϊόντος υψηλής αξίας που προορίζονται για εφαρμογές στην αυτοκινητοβιομηχανία και παρόμοιες εφαρμογές, και ότι, ως εκ τούτου, δεν είναι όμοιοι με τους συνδετήρες που εξάγονται προς την Κοινότητα από τους παραγωγούς της ΛΔΚ. Ωστόσο, η έρευνα έδειξε ότι τόσο τα ειδικά όσο και τα τυποποιημένα προϊόντα παράγονται και πωλούνται επίσης στην Ινδία. Όπως διευκρινίστηκε ανωτέρω, οι συνδετήρες αυτοί διαπιστώθηκε ότι έχουν τα ίδια βασικά φυσικά και τεχνικά χαρακτηριστικά με τα προϊόντα που εξάγονται από τη ΛΔΚ.

56. Κατά συνέπεια, συνάγεται το συμπέρασμα ότι οι συνδετήρες που παράγονται και πωλούνται από την κοινοτική βιομηχανία στην Κοινότητα, οι συνδετήρες που παράγονται και πωλούνται στην εγχώρια αγορά της ΛΔΚ και οι συνδετήρες που παράγονται και πωλούνται στην εγχώρια αγορά της Ινδίας, η οποία χρησιμοποιήθηκε ως ανάλογη χώρα, καθώς και οι συνδετήρες που παράγονται στη ΛΔΚ και πωλούνται στην Κοινότητα είναι όμοιοι κατά την έννοια του άρθρου 1 παράγραφος 4 του βασικού κανονισμού.

Γ. ΝΤΑΜΠΙΝΓΚ

1. Καθεστώς οικονομίας της αγοράς (ΚΟΑ)

57. Σύμφωνα με το άρθρο 2 παράγραφος 7 στοιχείο β) του βασικού κανονισμού, στις έρευνες αντιντάμπινγκ σχετικά με τις εισαγωγές καταγωγής ΛΔΚ, η κανονική αξία καθορίζεται σύμφωνα με τις παραγράφους 1 έως 6 του εν λόγω άρθρου για τους παραγωγούς που, όπως διαπιστώνεται, πληρούν τα κριτήρια του άρθρου 2 παράγραφος 7 στοιχείο γ) του βασικού κανονισμού.

58. Εν συντομία, και για ενδεικτικούς μόνο λόγους, τα κριτήρια ΚΟΑ συνοψίζονται κατωτέρω:

59. οι επιχειρηματικές αποφάσεις και το κόστος καθορίζονται σε συνάρτηση με τις συνθήκες της αγοράς και χωρίς σημαντική κρατική παρέμβαση·

60. οι εταιρείες διαθέτουν ένα σαφές σύνολο βασικών λογιστικών βιβλίων τα οποία ελέγχονται από ανεξάρτητη αρχή σύμφωνα με τα διεθνή λογιστικά πρότυπα και εφαρμόζονται για κάθε σκοπό·

61. δεν υπάρχουν σημαντικές στρεβλώσεις, κατάλοιπα του προηγούμενου συστήματος το οποίο δεν στηριζόταν στην οικονομία της αγοράς·

62. η ασφάλεια δικαίου και η σταθερότητα διασφαλίζονται από νομοθεσία σχετικά με την πτώχευση και το ιδιοκτησιακό καθεστώς· και

63. οι μετατροπές του συναλλάγματος πραγματοποιούνται με τις ισοτιμίες της αγοράς.

1.1 Εταιρείες του δείγματος

64. Όπως αναφέρθηκε στην αιτιολογική σκέψη 35, 106 παραγωγοί-εξαγωγείς, συμπεριλαμβανομένων και των εννέα εταιρειών του δείγματος, ζήτησαν να τους αναγνωριστεί ΚΟΑ.

65. Η Επιτροπή επαλήθευσε όλες τις πληροφορίες που υποβλήθηκαν στο πλαίσιο των αιτήσεων για αναγνώριση ΚΟΑ από τις εν λόγω εταιρείες ή ομίλους στις εγκαταστάσεις των εννέα εταιρειών ή ομίλων του δείγματος.

66. Από τις εννέα εταιρείες ή ομίλους που αποτέλεσαν αντικείμενο επιθεώρησης με σκοπό την αναγνώριση ΚΟΑ, οι τέσσερις κρίθηκε ότι είχαν παράσχει λανθασμένες ή παραπλανητικές πληροφορίες. Οι τέσσερις ενδιαφερόμενες εταιρείες ή όμιλοι έλαβαν σχετική κοινοποίηση και τους δόθηκε η δυνατότητα να διατυπώσουν παρατηρήσεις σύμφωνα με το άρθρο 18 του βασικού κανονισμού. Ωστόσο, από καμία από τις τέσσερις εταιρείες δεν ελήφθησαν νέα αποδεικτικά στοιχεία ή πληροφορίες που θα μπορούσαν να αποτρέψουν την εφαρμογή του άρθρου 18 του βασικού κανονισμού στις εταιρείες αυτές. Λόγω της εφαρμογής του ανωτέρω άρθρου στις τέσσερις εν λόγω εταιρείες, δεν ελήφθη καμία απόφαση για αναγνώριση ΚΟΑ.

67. Για καμία από τις πέντε εναπομείνασες εταιρείες ή ομίλους του δείγματος δεν έγινε δεκτή η αναγνώριση ΚΟΑ λόγω του ότι το κόστος της κύριας εισροής, του χονδροσύρματος από χάλυβα, δεν εξέφραζε σε μεγάλο βαθμό τις τιμές στην αγορά, όπως απαιτείται από το άρθρο 2 παράγραφος 7 στοιχείο γ) του βασικού κανονισμού. Διαπιστώθηκε ότι οι τιμές που χρεώνονταν στην κινεζική αγορά για το χονδρόσυρμα από χάλυβα ή, σε ορισμένες περιπτώσεις, το χαλύβδινο σύρμα ψυχρής εξελάσεως, ήταν σημαντικά χαμηλότερες από αυτές που χρεώνονταν σε άλλες αγορές, όπως η Ευρώπη, η Ινδία, η Βόρεια Αμερική και η Ιαπωνία[4]. Λόγω του ότι η Κίνα πρέπει να εισάγει τη μεγαλύτερη ποσότητα του σιδηρομεταλλεύματός της σε τιμές της διεθνούς αγοράς, είναι σαφές ότι δεν επωφελείται από κάποιο φυσικό συγκριτικό πλεονέκτημα, που θα μπορούσε να δικαιολογήσει τις αφύσικα χαμηλές τιμές του χονδροσύρματος από χάλυβα στην κινεζική εγχώρια αγορά. Παράλληλα, διάφορες μελέτες[5], και ακόμη και ετήσιες εκθέσεις ορισμένων μεγάλων παραγωγών χονδροσύρματος από χάλυβα[6] (οι οποίοι προμηθεύουν τους παραγωγούς των συνδετήρων με πρώτες ύλες, αν και κυρίως μέσω εμπόρων) δείχνουν την ύπαρξη σημαντικής κρατικής παρέμβασης στον τομέα αυτό. Για παράδειγμα, σύμφωνα με τους ελεγμένους οικονομικούς απολογισμούς των παραγωγών που αναφέρθηκαν ανωτέρω, και οι δύο έλαβαν σημαντικές κρατικές επιδοτήσεις το 2006 και το 2007. Πέραν τούτου, χάρη σε διάφορες φορολογικές ελαφρύνσεις και επιδοτήσεις, μία από τις ανωτέρω εταιρείες κατέβαλε μόνον το 4,5% περίπου του φόρου επί των κερδών της, ύψους 2,8 δισεκατομμυρίων CNY το 2007, αντί του κανονικού φόρου εισοδήματος των εταιρειών που ανέρχεται στο 33%. Μία από τις προαναφερθείσες εκθέσεις, η έκθεση με τίτλο «Money for Metal», αναφέρει συνοπτικά τους διάφορους τύπους και ποσά των κρατικών επιχορηγήσεων που λαμβάνουν οι μεγαλύτεροι κινέζοι παραγωγοί χάλυβα την τελευταία δεκαετία. Η ίδια έκθεση εντοπίζει επιχορηγήσεις ύψους μεγαλύτερου των 393 δισεκατομμυρίων CNY οι οποίες χορηγήθηκαν σε κινέζους παραγωγούς χάλυβα και καταλήγει στο συμπέρασμα ότι αυτό είχε ως αποτέλεσμα την τεχνητή ανάπτυξη της ικανότητας και της παραγωγής της Κίνας στον τομέα του χάλυβα εις βάρος των διεθνών ανταγωνιστών της.

68. Παρασχέθηκε η δυνατότητα στα ενδιαφερόμενα μέρη να διατυπώσουν τις παρατηρήσεις τους σχετικά με τα ως άνω πορίσματα.

69. Ορισμένοι παραγωγοί-εξαγωγείς ισχυρίστηκαν ότι η απόφαση να μην αναγνωριστεί το ΚΟΑ σε καμία από τις εταιρείες του δείγματος σύμφωνα με το άρθρο 2 παράγραφος 7 στοιχείο γ) του βασικού κανονισμού, λόγω του στρεβλωμένου κόστους των πρώτων υλών, συνιστούσε παρερμηνεία του εν λόγω άρθρου το οποίο, κατά τους ισχυρισμούς, έπρεπε να θεωρηθεί ότι ισχύει μεμονωμένα στις εταιρείες και όχι γενικά στον τομέα. Επιπροσθέτως, ορισμένες εταιρείες ισχυρίστηκαν ότι οι τιμές στην αγορά που αναφέρονται στο εν λόγω άρθρο πρέπει να ερμηνεύονται ως τιμές στην αγορά της ΛΔΚ και όχι ως τιμές στη διεθνή αγορά.

70. Σε απάντηση των ισχυρισμών αυτών, σημειώνεται ότι το άρθρο 2 παράγραφος 7 στοιχείο γ) του βασικού κανονισμού απαιτεί, μεταξύ άλλων, ότι το κόστος των σημαντικότερων εισροών πρέπει να εκφράζει σε μεγάλο βαθμό τις τιμές στην αγορά. Η κύρια εισροή των συνδετήρων, το χονδρόσυρμα από χάλυβα, αντιστοιχεί στο 50% περίπου του κόστους κατασκευής. Με βάση τα στοιχεία που ελήφθησαν και επαληθεύθηκαν κατά την έρευνα καθώς και τα στοιχεία από ανεξάρτητες πηγές της αγοράς, όπως το «Steel Bulletin Board», είναι αναμφισβήτητο ότι οι τιμές του χονδροσύρματος από χάλυβα στην κινεζική εγχώρια αγορά είναι σημαντικά χαμηλότερες από τις τιμές στις άλλες αγορές. Δεδομένου ότι η ΛΔΚ δεν επωφελείται από κανένα φυσικό συγκριτικό πλεονέκτημα όσον αφορά το σιδηρομετάλλευμά της, το οποίο εισάγει σε τιμές της διεθνούς αγοράς, θεωρείται ότι δεν δικαιολογούνται οι αφύσικα χαμηλές τιμές του χονδροσύρματος από χάλυβα, οι οποίες δεν εκφράζουν σε σημαντικό βαθμό τις τιμές στην αγορά. Το συμπέρασμα αυτό ισχύει εξίσου για το σύνολο του τομέα καθώς και μεμονωμένα για όλες τις εταιρείες του δείγματος που αποτέλεσαν αντικείμενο της έρευνας. Κατά συνέπεια, θεωρείται ότι δεν πληρούται το κριτήριο 1 του άρθρου 2 παράγραφος 7 στοιχείο γ).

71. Όσον αφορά την ερμηνεία της «τιμής στην αγορά», η «τιμή στην αγορά» πρέπει να νοείται ως μια μη στρεβλωμένη τιμή στην αγορά. Από την άποψη αυτή, όπως προαναφέρθηκε, υπάρχουν αρκετές πηγές και μελέτες που δείχνουν την ύπαρξη κρατικής παρέμβασης στον κινεζικό τομέα του χάλυβα. Επιπλέον, όπως αναφέρθηκε ανωτέρω, ορισμένοι από τους μεγαλύτερους κινέζους παραγωγούς χονδροσύρματος από χάλυβα λάμβαναν διάφορους τύπους επιχορηγήσεων το 2006 και το 2007, όπως αποδεικνύεται από τους ελεγμένους οικονομικούς απολογισμούς τους. Πρέπει επίσης να υπομνησθεί ότι εναπόκειται στους παραγωγούς-εξαγωγείς να αποδείξουν ότι λειτουργούν υπό συνθήκες οικονομίας της αγοράς και ότι το κόστος των σημαντικότερων εισροών τους εκφράζει σε μεγάλο βαθμό τις τιμές στην αγορά. Αυτό δεν συνέβη στην προκειμένη περίπτωση.

72. Ορισμένοι παραγωγοί-εξαγωγείς ισχυρίστηκαν επίσης ότι ακόμη και εάν υπάρχει διαφορά μεταξύ των τιμών των πρώτων υλών στην κινεζική εγχώρια αγορά και των τιμών στις άλλες διεθνείς αγορές, η διαφορά αυτή είναι δυνατόν να εξηγηθεί με βάση τις διαφορές στην ποιότητα. Ωστόσο, είναι σαφές ότι, ακόμη και εάν υφίσταντο διαφορές ως προς την ποιότητα, δεν θα μπορούσαν να δικαιολογήσουν το τεράστιο χάσμα μεταξύ των τιμών του χάλυβα για όμοιους βαθμούς που χρησιμοποιούν οι κινέζοι παραγωγοί-εξαγωγείς και οι παραγωγοί στην Κοινότητα και στην Ινδία. Επιπροσθέτως, η διαφορά μεταξύ των κινεζικών τιμών του χονδροσύρματος από χάλυβα και των τιμών σε άλλες αγορές, όπως φαίνεται από τις δημοσιευμένες πηγές και αναφορικά με τον ίδιο τύπο χονδροσύρματος, είναι πολύ σημαντική· σύμφωνα με τα στοιχεία που δημοσιεύονται από το Steel Bulletin Board, οι κινεζικές εγχώριες τιμές του χονδροσύρματος από χάλυβα κυμαίνονται μεταξύ 300-350 ευρώ/μετρικό τόνο κατά την εξεταζόμενη περίοδο, ενώ οι τιμές στη Βόρεια Αμερική, την Ευρώπη και την Ιαπωνία κυμαίνονταν από 400 έως 500 ευρώ/μετρικό τόνο για την ίδια ποιότητα. Τα στοιχεία που ελήφθησαν και επαληθεύθηκαν κατά την έρευνα όσον αφορά τους παραγωγούς-εξαγωγείς του δείγματος και τους κοινοτικούς παραγωγούς συμφωνούν με τα ανωτέρω δημοσιευμένα στοιχεία. Ως εκ τούτου, κρίνεται ότι, ακόμη και εάν υπάρχουν οιεσδήποτε διαφορές ως προς την ποιότητα, αυτές δεν είναι δυνατό να εξηγήσουν την τεράστια διαφορά στις τιμές των πρώτων υλών η οποία διαπιστώθηκε μεταξύ της κινεζικής εγχώριας αγοράς και άλλων διεθνών αγορών.

73. Ορισμένοι παραγωγοί-εξαγωγείς ισχυρίστηκαν επίσης ότι οιεσδήποτε στρεβλώσεις στις τιμές της πρώτης ύλης πρέπει να αντιμετωπίζονται μέσω της προσαρμογής της κανονικής αξίας στον υπολογισμό του ντάμπινγκ και όχι μέσω της μη αναγνώρισης του ΚΟΑ. Στην περίπτωση αυτή, ωστόσο, λόγω του μεγάλου ποσοστού του συνολικού κόστους που αντιστοιχεί στο χονδρόσυρμα από χάλυβα, είναι σαφές ότι δεν πληρούνται οι απαιτήσεις του άρθρου 2 παράγραφος 7 στοιχείο γ), το οποίο ορίζει, μεταξύ άλλων, ότι «το κόστος των σημαντικότερων εισροών πρέπει να εκφράζει σε μεγάλο βαθμό τις τιμές στην αγορά». Κατά συνέπεια, οιαδήποτε προσαρμογή των υπολογισμών ντάμπινγκ προκειμένου να αντιμετωπιστεί το στρεβλωμένο κόστος των εισροών θα καταστούσε το άρθρο 2 παράγραφος 7 στοιχείο γ) σε μεγάλο βαθμό άρθρο άνευ αντικειμένου.

74. Ένας όμιλος παραγωγών-εξαγωγέων αμφισβήτησε το συμπέρασμα ότι πρέπει να μην αναγνωριστεί το ΚΟΑ και για το λόγο ότι διαπιστώθηκε ότι το κινεζικό κράτος (το οποίο κατέχει το 47,18% των μετοχών) ήταν σε θέση είτε να ασκήσει σημαντική επιρροή είτε να σταθεί εμπόδιο στη λήψη αποφάσεων σχετικά με την εταιρεία, και υπέβαλε αποδεικτικά στοιχεία προς το σκοπό αυτό. Πιο συγκεκριμένα, ισχυρίστηκε ότι οι αποφάσεις σχετικά με τις τιμές, το κόστος και τις εισροές λαμβάνονται από τον γενικό διευθυντή και τους αναπληρωτές γενικούς διευθυντές, οι οποίοι διορίζονται από το διοικητικό συμβούλιο και όχι από τους μετόχους. Για το λόγο αυτό ισχυρίστηκε ότι το γεγονός πως ορισμένες αποφάσεις λαμβάνονται στο πλαίσιο της συνέλευσης των μετόχων κατά πλειοψηφία 2/3 δεν είχε σημασία, διότι καμία από τις αποφάσεις αυτές δεν αφορούσε επιχειρηματικές αποφάσεις όσον αφορά τις τιμές, το κόστος και τις εισροές.

75. Κρίνεται πως το γεγονός ότι το Διοικητικό Συμβούλιο, το οποίο διορίζεται από το μέτοχο που ασκεί τον έλεγχο της εταιρείας, παρέμεινε αμετάβλητο κατά τη διαδικασία ιδιωτικοποίησης προκαλεί αμφιβολίες σχετικά με την ανεξαρτησία των μελών του διοικητικού συμβουλίου από το κράτος. Αξίζει επίσης να σημειωθεί ότι η σύνθεση του διοικητικού συμβουλίου δεν αντικατοπτρίζει την αναλογία των μετοχικών μεριδίων του ομίλου μετά την ιδιωτικοποίηση. Ως εκ τούτου, δεν είναι δυνατό να αποκλειστεί ότι οι αποφάσεις επιχειρηματικού χαρακτήρα επηρεάζονται εμμέσως από το κράτος και η εταιρεία δεν μπόρεσε να παράσχει στοιχεία που να αποδεικνύουν το αντίθετο.

76. Συνεπώς, διατηρήθηκε το αρχικό συμπέρασμα ότι δεν πρέπει να αναγνωριστεί ΚΟΑ στον εν λόγω όμιλο και για το λόγο αυτό.

77. Ένας δεύτερος παραγωγός-εξαγωγέας, η αίτηση του οποίου για αναγνώριση του ΚΟΑ δεν έγινε δεκτή, αμφισβήτησε τα συμπεράσματα της Επιτροπής σχετικά με τα λογιστικά του πρότυπα και τις στρεβλώσεις που μεταφέρθηκαν από το πρώην καθεστώς μη οικονομίας της αγοράς και υπέβαλε επιχειρήματα σύμφωνα με τα οποία τα συμπεράσματα αυτά δεν πρέπει να αποτελέσουν λόγο για να μην του αναγνωριστεί ΚΟΑ. Τα εν λόγω πορίσματα αναλύθηκαν λεπτομερώς. Όσον αφορά τα λογιστικά πρότυπα, εξακολουθεί να είναι αναμφισβήτητο το γεγονός ότι η εταιρεία δεν τηρούσε τα διεθνή και κινεζικά λογιστικά πρότυπα αναφορικά με την απόσβεση των παγίων αγαθών. Όσον αφορά τις στρεβλώσεις που μεταφέρονται από το πρώην καθεστώς μη οικονομίας της αγοράς και οι οποίες συνδέονται με την ιδιωτικοποίηση της εταιρείας πριν από την ΠΕ, η εταιρεία δεν παρείχε κανένα νέο αποδεικτικό στοιχείο που θα μπορούσε να επιτρέψει στην Επιτροπή να τροποποιήσει τα συμπεράσματά της όσον αφορά τη διαδικασία ιδιωτικοποίησης.

78. Συνεπώς, διατηρήθηκε το αρχικό συμπέρασμα ότι δεν πρέπει να αναγνωριστεί ΚΟΑ στην εν λόγω εταιρεία γι’ αυτούς τους δύο πρόσθετους λόγους.

79. Ένας τρίτος παραγωγός-εξαγωγέας ισχυρίστηκε πως το γεγονός ότι το κεφάλαιό του, στο μεγαλύτερο μέρος του, ήταν υπό τον έλεγχο συνδικαλιστικής οργάνωσης δεν σήμαινε ότι δεν πληρούνταν το πρώτο κριτήριο ΚΟΑ. Παρ’ όλα αυτά η εταιρεία δεν ήταν σε θέση να αποδείξει με ποιο τρόπο οι μέτοχοι μπορούσαν να ασκήσουν έλεγχο στην εταιρεία ελεύθερα και ανάλογα με το μετοχικό τους κεφάλαιο, όπως συμβαίνει σε περιβάλλον οικονομίας της αγοράς. Συνεπώς, δεν ήταν δυνατόν να αποκλεισθεί το ενδεχόμενο κρατικής παρέμβασης. Η ίδια εταιρεία αμφισβήτησε το πόρισμα ότι είχε λάβει χρηματοοικονομική ενίσχυση από το κράτος υπό ιδιαίτερα ευνοϊκούς όρους, δεδομένου ότι για τις οφειλές της προς το κράτος ίσχυε ορισμένο επιτόκιο το οποίο ήταν κοντά στις επικρατούσες τιμές της αγοράς. Παρ’ όλα αυτά, όχι μόνον το συμφωνηθέν επιτόκιο ήταν χαμηλότερο από τα επίπεδα της αγοράς, αλλά και οι οφειλές προς το κράτος δεν είχαν εξοφληθεί σύμφωνα με το συμφωνημένο χρονοδιάγραμμα. Η εταιρεία ισχυρίστηκε επίσης ότι μόνον τα κινεζικά λογιστικά πρότυπα πρέπει να χρησιμοποιούνται ως κριτήριο για την αναγνώριση ΚΟΑ.

80. Παρ’ όλα αυτά, το άρθρο 2 παράγραφος 7 στοιχείο γ) του βασικού κανονισμού απαιτεί οι εταιρείες να υπόκεινται σε λογιστικό έλεγχο βάσει των διεθνών λογιστικών προτύπων, όπως προαναφέρθηκε. Πέραν τούτου, διαπιστώθηκε ότι οι λογιστικές πρακτικές της εταιρείας αυτής δεν ήταν σύμφωνες με τους κινεζικούς λογιστικούς κανονισμούς. Ως εκ τούτου, οι ισχυρισμοί απορρίφθηκαν.

1.2 Εταιρείες στις οποίες χορηγήθηκε ατομική εξέταση

81. Όπως αναφέρθηκε ανωτέρω, τέσσερις παραγωγοί-εξαγωγείς που δεν επελέγησαν για το δείγμα ζήτησαν και έλαβαν ατομική εξέταση σύμφωνα με το άρθρο 17 παράγραφος 3 του βασικού κανονισμού.

82. Ένας όμιλος παραγωγών παρείχε παραπλανητικές πληροφορίες και, ως εκ τούτου, εφαρμόστηκαν οι διατάξεις του άρθρου 18 παράγραφος 1 του βασικού κανονισμού. Δεν αναγνωρίστηκε ΚΟΑ σε δύο από τις εναπομείνασες τρεις εταιρείες για τους ίδιους λόγους που αναφέρθηκαν ανωτέρω για τις εταιρείες του δείγματος, διότι δηλαδή δεν πληρούσαν το πρώτο κριτήριο για την αναγνώριση ΚΟΑ σύμφωνα με το άρθρο 2 παράγραφος 7 στοιχείο γ) του βασικού κανονισμού καθώς το κόστος των σημαντικότερων εισροών τους, δηλαδή του χαλύβδινου σύρματος, δεν εξέφραζε σε μεγάλο βαθμό τις τιμές στην αγορά. Όσον αφορά την τέταρτη εταιρεία, δεν αναγνωρίστηκε το ΚΟΑ διότι η εταιρεία αυτή δεν πληρούσε το δεύτερο και το τρίτο κριτήριο ΚΟΑ.

83. Μία από τις εταιρείες στις οποίες χορηγήθηκε ατομική εξέταση αμφισβήτησε το πόρισμα της Επιτροπής ότι δεν έπρεπε να της αναγνωριστεί ΚΟΑ λόγω του ότι δεν πληρούσε το πρώτο κριτήριο ΚΟΑ, και ανέφερε ότι το χαλύβδινο σύρμα δεν ήταν η κύρια εισροή στη διαδικασία παραγωγής που ακολουθούσε και ότι, επιπροσθέτως, μέρος του προερχόταν από πηγές εκτός των κινεζικών χαλυβουργείων. Παρ’ όλα αυτά, οι δαπάνες της εταιρείας κατά την ΠΕ είχαν διογκωθεί μέσω των δαπανών εκκίνησης, με αποτέλεσμα να φαίνεται ότι η αναλογία του χαλύβδινου σύρματος στο συνολικό κόστος ήταν λιγότερο σημαντική απ’ ό,τι θα ήταν υπό κανονικές συνθήκες. Όσον αφορά το ποσοστό του χαλύβδινου σύρματος που προερχόταν από κινεζικά χαλυβουργεία, αυτό αντιστοιχούσε στο μεγαλύτερο μέρος του χαλύβδινου σύρματος που αγοράστηκε κατά την ΠΕ. Συνεπώς, οι ισχυρισμοί αυτοί απορρίφθηκαν.

2. Ατομική μεταχείριση (ΑΜ)

2.1 Εταιρείες του δείγματος

84. Σύμφωνα με το άρθρο 2 παράγραφος 7 στοιχείο α) του βασικού κανονισμού, καθορίζεται, ενδεχομένως, ενιαίος δασμός σε εθνική κλίμακα, για τις χώρες στις οποίες εφαρμόζεται το άρθρο αυτό, εκτός από τις περιπτώσεις όπου οι εταιρείες είναι σε θέση να αποδείξουν, σύμφωνα με το άρθρο 9 παράγραφος 5 του βασικού κανονισμού, ότι οι τιμές εξαγωγής και οι ποσότητες των εξαγόμενων προϊόντων, καθώς και οι όροι και προϋποθέσεις πώλησης καθορίζονται ελεύθερα· ότι οι πράξεις μετατροπής του συναλλάγματος πραγματοποιούνται σε τιμές της αγοράς· και ότι η κρατική παρέμβαση δεν είναι τέτοια ώστε να επιτρέπει την καταστρατήγηση των μέτρων σε περίπτωση που καθοριστούν διαφορετικοί δασμολογικοί συντελεστές για τους μεμονωμένους εξαγωγείς.

85. Και οι πέντε παραγωγοί-εξαγωγείς του δείγματος στους οποίους δεν αναγνωρίστηκε ΚΟΑ ζήτησαν επίσης ΑΜ στην περίπτωση που δεν τους αναγνωριζόταν ΚΟΑ. Βάσει των διαθέσιμων πληροφοριών, διαπιστώθηκε αρχικά ότι τέσσερις από τις εταιρείες αυτές πληρούσαν όλες τις απαιτήσεις για χορήγηση ΑΜ σύμφωνα με το άρθρο 9 παράγραφος 5 του βασικού κανονισμού.

86. Όπως αναφερόταν στο έγγραφο πληροφόρησης που διαβιβάστηκε στα ενδιαφερόμενα μέρη και στο οποίο παρουσιάζονταν τα προκαταρκτικά πορίσματα της έρευνας, αρχικά υπήρχε πρόθεση να μην χορηγηθεί ΑΜ στην πέμπτη εταιρεία λόγω του ότι δεν ήταν σε θέση να αποδείξει ότι οι ξένοι μέτοχοι είναι ελεύθεροι να επαναπατρίζουν στη χώρα κεφάλαια και κέρδη, όπως προβλέπεται από τον βασικό κανονισμό. Μετά τη γνωστοποίηση των προκαταρκτικών πορισμάτων, ωστόσο, η εταιρεία υπέβαλε πρόσθετες εξηγήσεις, οι οποίες επαληθεύθηκαν στο πλαίσιο ακρόασης με εκπρόσωπο του ξένου μετόχου. Για το λόγο αυτό, έγινε αποδεκτό ότι δεν υπάρχουν περιορισμοί στον επαναπατρισμό κεφαλαίων και κερδών στη χώρα και επομένως χορηγήθηκε στην εταιρεία ΑΜ.

87. Κατά συνέπεια, συνήχθη το συμπέρασμα ότι πρέπει να χορηγηθεί ΑΜ στους ακόλουθους από τους εννέα παραγωγούς-εξαγωγείς του δείγματος της ΛΔΚ:

88. Ningbo Yonghong Fasteners Co., Ltd.

89. Ningbo Jinding Fastener Co., Ltd.

90. Biao Wu Tensile Fasteners Co., Ltd.

91. Kunshan Chenghe Standard Components Co., Ltd.

92. Changshu City Standard Parts Factory και Changshu British Shanghai International Fastener Co., Ltd.

2.2 Εταιρείες στις οποίες χορηγήθηκε ατομική εξέταση

93. Και οι τρεις παραγωγοί-εξαγωγείς στους οποίους δεν αναγνωρίστηκε ΚΟΑ ζήτησαν επίσης ΑΜ στην περίπτωση που δεν τους αναγνωριζόταν ΚΟΑ. Βάσει των διαθέσιμων πληροφοριών, διαπιστώθηκε ότι οι εν λόγω παραγωγοί-εξαγωγείς πληρούσαν όλες τις απαιτήσεις για χορήγηση ΑΜ σύμφωνα με το άρθρο 9 παράγραφος 5 του βασικού κανονισμού.

94. Επομένως, συνήχθη το συμπέρασμα ότι πρέπει να χορηγηθεί ΑΜ στους ακόλουθους τρεις παραγωγούς-εξαγωγείς της ΛΔΚ:

95. CELO Suzhou Precision Fasteners Co., Ltd

96. Golden Horse (Dong Guan) Metal Manufactory Co., Ltd

97. Yantai Agrati Fasteners Co., Ltd

3. Προσδιορισμός της κανονικής αξίας για τους παραγωγούς-εξαγωγείς στη ΛΔΚ στους οποίους δεν αναγνωρίστηκε ΚΟΑ

3.1 Ανάλογη χώρα

98. Σύμφωνα με το άρθρο 2 παράγραφος 7 στοιχείο α) του βασικού κανονισμού, η κανονική αξία για τους παραγωγούς-εξαγωγείς στους οποίους δεν αναγνωρίστηκε ΚΟΑ πρέπει να προσδιορίζεται βάσει των τιμών ή της κατασκευασμένης αξίας σε ανάλογη χώρα.

99. Στην ανακοίνωση για την έναρξη της διαδικασίας, η Επιτροπή είχε εκφράσει την πρόθεσή της να χρησιμοποιήσει την Ινδία ως κατάλληλη ανάλογη χώρα για τον καθορισμό της κανονικής αξίας όσον αφορά τη ΛΔΚ και είχε καλέσει τα ενδιαφερόμενα μέρη να διατυπώσουν τις παρατηρήσεις τους επ’ αυτού.

100. Αρκετοί εισαγωγείς στην Κοινότητα και παραγωγοί-εξαγωγείς στη ΛΔΚ αντιτάχθηκαν στην επιλογή της Ινδίας, λέγοντας ότι το φάσμα των προϊόντων της δεν είναι συγκρίσιμο με αυτό των κινέζων παραγωγών-εξαγωγών. Τα περισσότερα από τα μέρη αυτά πρότειναν τη χρήση της Ταϊβάν ως ανάλογης χώρας.

101. Η Επιτροπή επεδίωξε ενεργά τη συνεργασία με γνωστούς παραγωγούς συνδετήρων σε όλο τον κόσμο, συμπεριλαμβανομένης της Ταϊβάν. Ωστόσο, κανένας από τους ταϊβανέζους παραγωγούς δεν συμφώνησε να συνεργαστεί. Κανένας από τους άλλους παραγωγούς τρίτων χωρών δεν προσεφέρθη να συνεργαστεί κατά τη διαδικασία. Αντιθέτως, δύο ινδοί παραγωγοί συμφώνησαν να συνεργαστούν απαντώντας στο ερωτηματολόγιο που προοριζόταν για τους παραγωγούς στην ανάλογη χώρα. Τα στοιχεία που περιέχονταν στις απαντήσεις στο ερωτηματολόγιο επαληθεύθηκαν στις εγκαταστάσεις των δύο αυτών εταιρειών. Παρ’ όλα αυτά, μόνον μία εταιρεία παρείχε επαρκώς λεπτομερή στοιχεία τα οποία θα μπορούσαν να χρησιμοποιηθούν ως βάση για τον υπολογισμό της κανονικής αξίας.

102. Μετά την οριστική κοινοποίηση, ορισμένοι εισαγωγείς και εξαγωγείς αμφισβήτησαν κατά πόσο είναι κατάλληλο να χρησιμοποιηθούν στοιχεία από τον τελευταίο ινδό παραγωγό για τους λόγους ότι i) η ποσότητα που παράγεται και πωλείται στην εγχώρια αγορά της Ινδίας από τον παραγωγό αυτόν δεν είναι, σύμφωνα με τους ισχυρισμούς, αντιπροσωπευτική της ποσότητας που εξάγεται από τη ΛΔΚ προς την Κοινότητα και ii) ο εν λόγω ινδός παραγωγός έχει, σύμφωνα με τους ισχυρισμούς, εμπορικές σχέσεις με έναν από τους κοινοτικούς παραγωγούς που υποστηρίζουν την καταγγελία. Ως προς το σημείο αυτό, πρέπει να σημειωθεί ότι i) ο όγκος παραγωγής του ινδού παραγωγού θεωρήθηκε επαρκώς αντιπροσωπευτικός ώστε να επιτρέψει τον υπολογισμό αξιόπιστων κανονικών αξιών και ii) το γεγονός ότι ο παραγωγός της ανάλογης χώρας έχει συνδέσμους με κοινοτικό παραγωγό που υποστηρίζει την καταγγελία δεν καθιστά μη εύλογη την επιλογή αυτής της ανάλογης χώρας. Σημειώθηκε επίσης ότι οι σύνδεσμοι αυτοί δημιουργήθηκαν μετά την ΠΕ. Λαμβανομένων υπόψη των ανωτέρω και της μη συνεργασίας άλλων παραγωγών τρίτων χωρών, θεωρήθηκε εύλογη η επιλογή της Ινδίας ως ανάλογης χώρας.

103. Με βάση τα ανωτέρω και λαμβανομένων υπόψη των συνθηκών ανταγωνισμού και του βαθμού στον οποίο είναι ανοικτή η ινδική αγορά, καθώς και του γεγονότος ότι ο συνεργασθείς ινδός παραγωγός πωλούσε τύπους προϊόντων που ήταν συγκρίσιμοι με αυτούς που εξήγαγαν οι παραγωγοί-εξαγωγείς της ΛΔΚ, συνήχθη το συμπέρασμα ότι η Ινδία ήταν κατάλληλη τρίτη χώρα με οικονομία της αγοράς κατά την έννοια του άρθρου 2 παράγραφος 7 του βασικού κανονισμού.

3.2 Κανονική αξία

104. Σύμφωνα με το άρθρο 2 παράγραφος 7 στοιχείο α) του βασικού κανονισμού, η κανονική αξία για τους παραγωγούς-εξαγωγείς στους οποίους δεν χορηγήθηκε ΚΟΑ καθορίστηκε με βάση επαληθευμένα στοιχεία του παραγωγού στην ανάλογη χώρα όπως αναφέρεται στη συνέχεια.

105. Εξετάστηκε εάν κάθε τύπος του υπό εξέταση προϊόντος που πωλήθηκε σε αντιπροσωπευτικές ποσότητες στην εγχώρια αγορά της Ινδίας μπορούσε να θεωρηθεί ότι πωλήθηκε στο πλαίσιο των συνήθων εμπορικών πράξεων σύμφωνα με το άρθρο 2 παράγραφος 4 του βασικού κανονισμού. Αυτό έγινε προσδιορίζοντας το ποσοστό των κερδοφόρων πωλήσεων κάθε τύπου προϊόντος σε ανεξάρτητους πελάτες στην εγχώρια αγορά κατά την περίοδο έρευνας.

106. Όταν ο όγκος των πωλήσεων ενός τύπου του προϊόντος, το οποίο πωλήθηκε σε καθαρή τιμή πώλησης ίση με ή υψηλότερη από το υπολογισθέν κόστος παραγωγής, αντιπροσώπευε περισσότερο από το 80% του συνολικού όγκου πωλήσεων αυτού του τύπου, και όταν η μέση σταθμισμένη τιμή αυτού του τύπου ήταν ίση με ή υψηλότερη από το κόστος παραγωγής του, τότε η κανονική αξία καθορίστηκε με βάση την πραγματική εγχώρια τιμή. Αυτή η τιμή υπολογίστηκε ως ο σταθμισμένος μέσος όρος των τιμών όλων των εγχώριων πωλήσεων αυτού του τύπου κατά την ΠΕ, ανεξάρτητα από το αν αυτές οι πωλήσεις ήταν κερδοφόρες ή όχι.

107. Στην περίπτωση που ο όγκος των κερδοφόρων πωλήσεων ενός τύπου του προϊόντος αντιπροσώπευε 80 % ή λιγότερο του συνολικού όγκου πωλήσεων του εν λόγω τύπου, ή εφόσον ο σταθμισμένος μέσος όρος των τιμών των εν λόγω πωλήσεων ήταν κατώτερος από το κόστος παραγωγής, η κανονική αξία βασίστηκε στην πραγματική εγχώρια τιμή, υπό μορφή σταθμισμένου μέσου όρου των κερδοφόρων πωλήσεων μόνο του εν λόγω τύπου του προϊόντος.

108. Ανάλογα με τον τύπο του προϊόντος, η κανονική αξία υπολογίστηκε βάσει των μέσων σταθμισμένων τιμών πώλησης όλων των πωλήσεων ή των μέσων σταθμισμένων τιμών πώλησης μόνον των κερδοφόρων πωλήσεων στην εγχώρια αγορά της ανάλογης χώρας με βάση τα επαληθευμένα στοιχεία ενός παραγωγού στη χώρα αυτή.

109. Μία από τις εταιρείες στην οποία χορηγήθηκε ατομική εξέταση και ορισμένοι εισαγωγείς ισχυρίστηκαν ότι η κανονική αξία που υπολογίστηκε με βάση έναν μόνο παραγωγό στην Ινδία, ο οποίος, κατά τους ισχυρισμούς, δεν παράγει παρόμοιους τύπους συνδετήρων όπως η εν λόγω εταιρεία, δεν αποτελεί την καλύτερη βάση για κατάλληλη σύγκριση. Συνεπώς πρότεινε, σύμφωνα με το άρθρο 2 παράγραφος 7 στοιχείο α) του βασικού κανονισμού, τον υπολογισμό της κανονικής αξίας «πάνω σε κάθε άλλη λογική βάση», σε αυτή την περίπτωση στη βάση των στοιχείων των ίδιων των εξαγωγέων προσαρμοσμένων σύμφωνα με τις, κατά τους ισχυρισμούς, στρεβλώσεις του κόστους των πρώτων υλών.

110. Το ανωτέρω αίτημα απορρίφθηκε, διότι διαπιστώθηκε ότι ο ινδός παραγωγός, όπως αναφέρεται στην αιτιολογική σκέψη 91, πωλούσε επίσης τύπους συνδετήρων που ήταν συγκρίσιμοι με αυτούς που εξήγαγαν οι παραγωγοί-εξαγωγείς της ΛΔΚ. Επιπροσθέτως, όπως εξηγείται στην αιτιολογική σκέψη 103 κατωτέρω, η κανονική αξία προσαρμόστηκε κατάλληλα ως προς τη συγκρισιμότητα των τιμών.

3.3 Τιμές εξαγωγών

111. Σε όλες τις περιπτώσεις στις οποίες το υπό εξέταση προϊόν εξήχθη σε ανεξάρτητους πελάτες στην Κοινότητα, η τιμή εξαγωγής καθορίστηκε σύμφωνα με το άρθρο 2 παράγραφος 8 του βασικού κανονισμού, δηλαδή με βάση τις πράγματι πληρωθείσες ή πληρωτέες τιμές εξαγωγής.

112. Όσον αφορά δύο παραγωγούς-εξαγωγείς, το σύνολο ή μέρος των εξαγωγικών πωλήσεών τους στην Κοινότητα πραγματοποιούνταν μέσω συνδεδεμένων εταιρειών με έδρα την Κοινότητα και στη συνέχεια μεταπωλούνταν σε μη συνδεδεμένες εταιρείες στην Κοινότητα. Σε αυτές τις περιπτώσεις, η τιμή εξαγωγής κατασκευάστηκε, σύμφωνα με το άρθρο 2 παράγραφος 9 του βασικού κανονισμού, με βάση την τιμή στην οποία τα εισαχθέντα προϊόντα μεταπωλήθηκαν για πρώτη φορά σε ανεξάρτητο αγοραστή, δεόντως προσαρμοσμένη για να ληφθούν υπόψη όλα τα έξοδα που σημειώθηκαν μεταξύ της εισαγωγής και της μεταπώλησης, καθώς και το κέρδος. Το περιθώριο κέρδους καθορίστηκε με βάση τα στοιχεία που προσκόμισαν οι συνεργασθέντες μη συνδεδεμένοι εισαγωγείς.

3.4. Σύγκριση

113. Η κανονική αξία και οι τιμές εξαγωγής συγκρίθηκαν σε επίπεδο τιμών εκ του εργοστασίου. Για να εξασφαλιστεί δίκαιη σύγκριση μεταξύ της κανονικής αξίας και της τιμής εξαγωγής, πραγματοποιήθηκαν οι δέουσες προσαρμογές ώστε να ληφθούν υπόψη οι διαφορές που επηρεάζουν τόσο τις τιμές όσο και τη συγκρισιμότητα των τιμών σύμφωνα με το άρθρο 2 παράγραφος 10 του βασικού κανονισμού.

114. Η σύγκριση όσον αφορά τις τιμές μεταξύ των συνδετήρων που εξάγονταν από τη ΛΔΚ και των συνδετήρων που πωλούνταν στην αγορά της Ινδίας από τον ινδό συνεργασθέντα παραγωγό έγινε μέσω του διαχωρισμού των τυποποιημένων και των ειδικών τύπων συνδετήρων.

115. Επιπροσθέτως, με βάση τα αποδεικτικά στοιχεία που συνελέγησαν επιτόπου, οι διαδικασίες ελέγχου της ποιότητας που εφάρμοζε ο ινδός παραγωγός του οποίου τα στοιχεία χρησιμοποιήθηκαν για τον υπολογισμό της κανονικής αξίας ήταν πιο προηγμένες από αυτές που παρατηρήθηκαν στους κινέζους συνεργασθέντες παραγωγούς-εξαγωγείς οι οποίοι παρήγαγαν και εξήγαγαν κυρίως τυποποιημένους τύπους συνδετήρων. Στις περιπτώσεις αυτές η ινδική κανονική αξία προσαρμόστηκε με βάση το κόστος του ελέγχου της ποιότητας, το οποίο διαπιστώθηκε στον ινδό παραγωγό.

116. Πέραν τούτου, έγιναν οι κατάλληλες προσαρμογές όσον αφορά τα έξοδα μεταφοράς, ασφάλισης, διεκπεραίωσης και τα παρεπόμενα έξοδα, τα έξοδα συσκευασίας, πίστωσης και τις τραπεζικές επιβαρύνσεις, σε όλες τις περιπτώσεις που θεωρήθηκαν εύλογες, εύστοχες και υποστηριζόμενες από επαληθευμένα στοιχεία.

4. Περιθώρια ντάμπινγκ

4.1. Για τους συνεργασθέντες παραγωγούς-εξαγωγείς στους οποίους χορηγήθηκε ΑΜ

117. Για τις τέσσερις εταιρείες του δείγματος στις οποίες χορηγήθηκε ΑΜ, τα περιθώρια ντάμπινγκ υπολογίστηκαν μέσω της σύγκρισης της μέσης σταθμισμένης κανονικής αξίας που υπολογίστηκε για τον ινδό παραγωγό ο οποίος συνεργάστηκε πλήρως με τη μέση σταθμισμένη τιμή εξαγωγής προς την Κοινότητα κάθε εταιρείας, όπως προβλέπεται στο άρθρο 2 παράγραφος 11 του βασικού κανονισμού.

118. Ο μέσος όρος του δείγματος υπολογίστηκε ως ο σταθμισμένος μέσος όρος των περιθωρίων ντάμπινγκ όλων των πέντε συνεργασθεισών εταιρειών του δείγματος, με ή χωρίς ΑΜ, σύμφωνα με το άρθρο 9 παράγραφος 6 του βασικού κανονισμού.

119. Τα οριστικά περιθώρια ντάμπινγκ, εκφραζόμενα ως ποσοστό της τιμής εισαγωγής CIF στα σύνορα της Κοινότητας, πριν από την καταβολή δασμού, καθορίζονται ως εξής:

Εταιρεία | Περιθώριο ντάμπινγκ |

Biao Wu Tensile Fasteners Co., Ltd. | 69,9% |

Kunshan Chenghe Standard Components Co., Ltd. | 93,2% |

Ningbo Jinding Fastener Co., Ltd. | 74,5% |

Ningbo Yonghong Fasteners Co., Ltd. | 105,3% |

Changshu City Standard Parts Factory και Changshu British Shanghai International Fastener Co., Ltd. | 63,1% |

Συνεργασθέντες παραγωγοί-εξαγωγείς που δεν επελέγησαν να αποτελέσουν μέρος τους δείγματος | 78,1% |

4.2. Για τους συνεργασθέντες παραγωγούς-εξαγωγείς στους οποίους χορηγήθηκε ατομική εξέταση

120. Τα περιθώρια ντάμπινγκ καθορίστηκαν όπως περιγράφεται ανωτέρω, στην αιτιολογική σκέψη 107.

121. Τα οριστικά περιθώρια ντάμπινγκ, εκφραζόμενα ως ποσοστό της τιμής εισαγωγής CIF στα σύνορα της Κοινότητας, πριν από την καταβολή δασμού, καθορίζονται ως εξής:

Εταιρεία | Περιθώριο ντάμπινγκ |

CELO Suzhou Precision Fasteners Co., Ltd | 0,0% |

Golden Horse (Dong Guan) Metal Manufactory Co., Ltd | 26,5% |

Yantai Agrati Fasteners Co., Ltd | 0,0% |

4.3 Για όλους τους άλλους παραγωγούς-εξαγωγείς

122. Προκειμένου να υπολογιστεί το περιθώριο ντάμπινγκ που εφαρμόζεται σε εθνική κλίμακα σε όλους τους άλλους εξαγωγείς της ΛΔΚ, καθορίστηκε κατ’ αρχάς το επίπεδο συνεργασίας. Το επίπεδο συνεργασίας είναι δυνατόν να θεωρηθεί χαμηλό, δηλαδή περίπου το 53% των συνολικών εισαγωγών από τη ΛΔΚ. Κατά συνέπεια, το περιθώριο ντάμπινγκ για τις μη συνεργασθείσες εταιρείες καθορίστηκε ως ο μέσος όρος της αξίας που διαπιστώθηκε βάσει των στοιχείων της Eurostat και των μεγαλύτερων περιθωρίων που διαπιστώθηκαν για τους τύπους προϊόντος που πωλήθηκαν σε αντιπροσωπευτική ποσότητα από τον συνεργασθέντα παραγωγό-εξαγωγέα με το ύψιστο περιθώριο ντάμπινγκ.

123. Βάσει αυτών, το περιθώριο ντάμπινγκ σε εθνική κλίμακα ανέρχεται στο 115,4% της τιμής CIF στα σύνορα της Κοινότητας, πριν από την καταβολή δασμού.

Δ. ΖΗΜΙΑ

1. Κοινοτική παραγωγή

124. Από την έρευνα συνήχθη το συμπέρασμα ότι το ομοειδές προϊόν κατασκευάζεται από μεγάλο αριθμό παραγωγών στην Κοινότητα, ο οποίος εκτιμάται ότι αντιστοιχεί σε περισσότερες από 300 μικρομεσαίες κυρίως επιχειρήσεις, αλλά και λίγες εταιρείες μεγαλύτερου μεγέθους. Στην πλειονότητά τους οι κοινοτικοί παραγωγοί δεν αναγγέλθηκαν μετά την έκδοση της ανακοίνωσης για την έναρξη της διαδικασίας. Οι καταγγέλλοντες παραγωγοί, εκ μέρους των οποίων υποβλήθηκε η καταγγελία, συνεργάστηκαν κατά την έρευνα, αν και μία από τις εταιρείες, η οποία είχε επιλεγεί για το δείγμα, δεν παρείχε επαρκή στοιχεία κατά την επιτόπια επαλήθευση έτσι ώστε να θεωρηθεί συνεργασθείσα. Ως εκ τούτου, η εταιρεία αυτή αποκλείστηκε από τα στοιχεία που αφορούσαν την κοινοτική βιομηχανία. Ορισμένοι άλλοι παραγωγοί, από τους οποίους άλλοι υποστήριζαν και άλλοι αντιτίθεντο στην καταγγελία, παρείχαν γενικά στοιχεία σχετικά με τον όγκο της παραγωγής και των πωλήσεών τους. Λόγω του ότι πολλοί παραγωγοί στην Κοινότητα, κυρίως μικρές επιχειρήσεις, δεν συνεργάστηκαν στο πλαίσιο της έρευνας, δεν ήταν δυνατόν να προσδιοριστεί επακριβώς ο συνολικός όγκος της κοινοτικής παραγωγής με βάση τα στοιχεία μεμονωμένων εταιρειών.

125. Κατά συνέπεια, ο όγκος της κοινοτικής παραγωγής εκτιμήθηκε βάσει των στοιχείων βιομηχανικής παραγωγής της Eurostat. Με βάση τα στοιχεία αυτά, η συνολική κοινοτική παραγωγή το 2006 διαπιστώθηκε ότι ανήρχετο σε 1.431.602 τόνους.

2. Ορισμός της κοινοτικής βιομηχανίας

126. Η παραγωγή των κοινοτικών παραγωγών που υποστήριξαν την καταγγελία και συνεργάστηκαν πλήρως στο πλαίσιο της έρευνας αντιστοιχεί στο 27,0 % της παραγωγής του υπό εξέταση προϊόντος στην Κοινότητα. Συνεπώς, θεωρείται ότι οι εταιρείες αυτές αποτελούν την «κοινοτική βιομηχανία», κατά την έννοια του άρθρου 4 παράγραφος 1 και του άρθρου 5 παράγραφος 4 του βασικού κανονισμού.

127. Ορισμένοι κοινοτικοί εισαγωγείς και παραγωγοί-εξαγωγείς διατύπωσαν τον ισχυρισμό, ο οποίος επιβεβαιώθηκε από την έρευνα, ότι ορισμένοι συνεργασθέντες κοινοτικοί παραγωγοί, εκτός από το ότι διέθεταν τις δικές τους εγκαταστάσεις κατασκευής στην Κοινότητα, εισήγαγαν επίσης σημαντικές ποσότητες του υπό εξέταση προϊόντος από τη ΛΔΚ για μεταπώληση στην κοινοτική αγορά.

128. Επιπροσθέτως, διατυπώθηκε ο ισχυρισμός ότι τρεις από τους συνεργασθέντες κοινοτικούς παραγωγούς είχαν εν μέρει μετεγκαταστήσει την παραγωγή τους δημιουργώντας μονάδες παραγωγής στη ΛΔΚ και ότι, για το λόγο αυτό, θα έπρεπε να αποκλεισθούν από τον υπολογισμό της αντιπροσωπευτικότητας. Παρ’ όλα αυτά, διαπιστώθηκε ότι οι κινεζικές θυγατρικές εταιρείες των εν λόγω παραγωγών είχαν ιδρυθεί κυρίως για την εξυπηρέτηση της αγοράς της ΛΔΚ και ότι το επίκεντρο του ενδιαφέροντος των εν λόγω εταιρειών εξακολουθούσε να είναι η Κοινότητα.

129. Όσον αφορά τον όγκο των εισαγωγών των συνεργασθέντων κατασκευαστών στην Κοινότητα, η έρευνα έδειξε ότι ορισμένες εταιρείες εισήγαγαν σχετικά μικρές ποσότητες του υπό εξέταση προϊόντος καταγωγής ΛΔΚ εν συγκρίσει με τις πωλήσεις της δικής τους παραγωγής στην Κοινότητα. Οι πωλήσεις αυτές, μέσω συνδεδεμένων και μη συνδεδεμένων εταιρειών, ήταν πολύ μικρότερες σε ποσότητα απ’ ό,τι ισχυρίζονταν τα προαναφερθέντα μέρη.

130. Η έρευνα αποκάλυψε ότι το επίκεντρο του ενδιαφέροντος για τις εταιρείες αυτές είναι αναμφισβήτητα η Κοινότητα και ότι, παρά τις εισαγωγές τους από την ΛΔΚ, θα πρέπει να θεωρηθεί ότι η παραγωγή τους αποτελεί μέρος της κοινοτικής παραγωγής.

3. Κοινοτική κατανάλωση

131. Η κοινοτική κατανάλωση το 2006 καθορίστηκε με βάση τον συνολικό όγκο παραγωγής που αναφέρθηκε στην Eurostat από τις αρχές των κρατών μελών, αφαιρουμένων των εξαγωγών και προστιθεμένων των εισαγωγών. Η φαινομένη κατανάλωση διαπιστώθηκε ότι ήταν σύμφωνη με αυτή που αναφερόταν στην καταγγελία. Για το λόγο αυτό, ελλείψει άλλων πληροφοριών, χρησιμοποιήθηκαν επίσης τα στοιχεία που υπήρχαν στην καταγγελία για την περίοδο 2004-2005. Για τα έτη από το 2003 έως την ΠΕ, οι όγκοι εισαγωγών και εξαγωγών βασίζονταν στα στοιχεία της Eurostat. Για το 2003 δεν υπήρχαν διαθέσιμα στοιχεία και συνεπώς δεν ήταν δυνατόν να εκτιμηθεί η κοινοτική κατανάλωση και τα μερίδια αγοράς.

132. Με βάση τα στοιχεία αυτά, διαπιστώθηκε ότι από το 2004 έως την ΠΕ η ζήτηση για το υπό εξέταση προϊόν στην Κοινότητα αυξήθηκε κατά 29%.

Πηγές: Eurostat, Comext, καταγγελία | 2003 | 2004 | 2005 | 2006 | ΠΕ |

Κοινοτική κατανάλωση (μετρικοί τόνοι) | α/α | 1.761.838 | 1.744.473 | 2.104.425 | 2.272.981 |

Δείκτης 2004 = 100 | α/α | 100 | 99 | 119 | 129 |

4. Εισαγωγές στην Κοινότητα από τις οικείες χώρες

4.1 Όγκος και μερίδιο αγοράς των υπό εξέταση εισαγωγών

133. Ο όγκος των εισαγωγών από τη ΛΔΚ υπολογίστηκε βάσει των στοιχείων της Eurostat. Εκφρασμένη σε όγκο και σε μερίδιο αγοράς, η εξέλιξη των εισαγωγών από τη ΛΔΚ έχει ως εξής:

Πηγή: Eurostat | 2003 | 2004 | 2005 | 2006 | ΠΕ |

Όγκοι εισαγωγών από τη ΛΔΚ (μετρικοί τόνοι) | 216.085 | 295.227 | 387.783 | 485.435 | 601.887 |

Δείκτης | 100 | 137 | 179 | 225 | 279 |

Μερίδιο αγοράς ΛΔΚ | α/α | 17% | 22% | 23% | 26% |

134. Καθώς η κατανάλωση του υπό εξέταση προϊόντος αυξήθηκε κατά 29% από το 2004 έως την ΠΕ, οι εισαγωγές από τη ΛΔΚ αυξάνονταν συνεχώς, έως και κατά 103% την ίδια περίοδο. Ως εκ τούτου, στο ίδιο διάστημα, το μερίδιο αγοράς της ΛΔΚ κατά την εξεταζόμενη περίοδο αυξήθηκε από 17% σε 26%.

4.2 Τιμές των εισαγωγών και πωλήσεις σε τιμές κατώτερες των κοινοτικών

135. Ο κατωτέρω πίνακας δείχνει την εξέλιξη των μέσων τιμών εισαγωγής από τη ΛΔΚ. Κατά την εξεταζόμενη περίοδο, οι τιμές αυτές παρέμειναν σχετικά σταθερές, παρουσιάζοντας ελαφρά άνοδο έως το 2005 και μείωση το 2006.

Πηγή: Eurostat | 2003 | 2004 | 2005 | 2006 | ΠΕ |

Τιμές εισαγωγής από τη ΛΔΚ ευρώ/μετρικό τόνο | 938,70 | 968,11 | 992,56 | 931,30 | 958,28 |

Δείκτης | 100 | 103 | 106 | 99 | 102 |

136. Όσον αφορά την τιμή πώλησης του υπό εξέταση προϊόντος στην κοινοτική αγορά κατά την ΠΕ, έγινε σύγκριση μεταξύ των τιμών των κοινοτικών παραγωγών του δείγματος και των τιμών των παραγωγών-εξαγωγέων του δείγματος στη ΛΔΚ. Οι σχετικές τιμές πώλησης της κοινοτικής βιομηχανίας ήταν οι τιμές πώλησης σε ανεξάρτητους πελάτες, προσαρμοσμένες, κατά περίπτωση, στο επίπεδο της τιμής «εκ του εργοστασίου», δηλαδή μη συμπεριλαμβανομένων των εξόδων μεταφοράς στην Κοινότητα και αφαιρουμένων των εκπτώσεων και μειώσεων των τιμών. Οι τιμές αυτές συγκρίθηκαν με τις τιμές πώλησης που χρεώνουν οι κινέζοι παραγωγοί-εξαγωγείς μετά την αφαίρεση των εκπτώσεων και αφού προσαρμοστούν, όταν είναι αναγκαίο, στις τιμές CIF στα σύνορα της Κοινότητας, καταλλήλως προσαρμοσμένων για να ληφθούν υπόψη το κόστος των δασμών και τα έξοδα μετά την εισαγωγή. Δεδομένου ότι η κοινοτική βιομηχανία πουλά την παραγωγή της τόσο σε διανομείς όσο και σε τελικούς χρήστες, ενώ τα κινεζικά προϊόντα πωλούνται μέσω συνδεδεμένων ή μη συνδεδεμένων εισαγωγέων ή/και εμπόρων, πραγματοποιήθηκε, όπου ήταν απαραίτητο, αναπροσαρμογή της τιμής εισαγωγής προκειμένου να διασφαλιστεί ότι η σύγκριση πραγματοποιείται στο ίδιο επίπεδο εμπορίου.

137. Όπως προαναφέρθηκε, οι κοινοτικοί εισαγωγείς και παραγωγοί-εξαγωγείς ανέφεραν ότι τα κινεζικά προϊόντα είναι κατά κύριο λόγο τυποποιημένοι συνδετήρες βασικής ποιότητας, ενώ η κοινοτική βιομηχανία τείνει να εξυπηρετεί τα τμήματα της αγοράς των πιο ακριβών συνδετήρων. Κατά συνέπεια, διατυπώθηκε ο ισχυρισμός ότι οιαδήποτε σύγκριση τιμών με βάση τις μέσες τιμές θα ήταν παραπλανητική. Όσον αφορά το σημείο αυτό, πρέπει να σημειωθεί ότι το περιθώριο πώλησης σε τιμές χαμηλότερες από τις κοινοτικές καθορίστηκε με βάση τα εταιρικά στοιχεία ανά τύπο προϊόντος, λαμβανομένων υπόψη των χαρακτηριστικών των προϊόντων που αποτελούν αντικείμενο σύγκρισης. Πιο συγκεκριμένα, χρησιμοποιήθηκε μέθοδος παρόμοια με αυτήν που περιγράφεται στις αιτιολογικές σκέψεις 102 και 103 ενώ οι τυποποιημένοι συνδετήρες, που αποτελούν τη συντριπτική πλειονότητα των κινεζικών εξαγωγών, διαχωρίστηκαν από τους ειδικούς τύπους συνδετήρων.

138. Από τη σύγκριση προέκυψε ότι κατά την ΠΕ οι εισαχθείσες ποσότητες του υπό εξέταση προϊόντος πωλήθηκαν στην Κοινότητα σε τιμές χαμηλότερες από τις τιμές της κοινοτικής βιομηχανίας με διαφορά η οποία, εκφραζόμενη ως ποσοστό των κοινοτικών τιμών, ανερχόταν κατά μέσο όρο σε ποσοστό μεγαλύτερο του 40 %.

5. Κατάσταση της κοινοτικής βιομηχανίας

139. Σύμφωνα με το άρθρο 3 παράγραφος 5 του βασικού κανονισμού, η εξέταση των επιπτώσεων των εισαγωγών που αποτελούν αντικείμενο ντάμπινγκ από τη ΛΔΚ για την κοινοτική βιομηχανία περιλάμβανε αξιολόγηση όλων των συναφών οικονομικών παραγόντων και των δεικτών που έχουν σημασία για την κατάσταση της κοινοτικής βιομηχανίας από το 2003 έως την ΠΕ. Η αξιολόγηση της κατάστασης της κοινοτικής βιομηχανίας διεξήχθη σχετικά με τις εταιρείες του δείγματος όπως αναφέρθηκε ανωτέρω, εξαιρουμένης της παραγωγής, της παραγωγικής ικανότητας, της χρήσης της παραγωγικής ικανότητας, των πωλήσεων, του μεριδίου αγοράς, της απασχόλησης και της παραγωγικότητας, στις περιπτώσεις που τα στοιχεία αφορούν το σύνολο της κοινοτικής βιομηχανίας και βασίζονται στις πληροφορίες που παρασχέθηκαν από τους συνεργασθέντες κοινοτικούς παραγωγούς.

5.1 Παραγωγή, παραγωγική ικανότητα και χρήση της παραγωγικής ικανότητας

140. Η εξέλιξη της παραγωγής, της παραγωγικής ικανότητας και της χρήσης της παραγωγικής ικανότητας για την κοινοτική βιομηχανία ήταν η ακόλουθη:

Σύνολο κοινοτικής βιομηχανίας | 2003 | 2004 | 2005 | 2006 | ΠΕ |

Όγκος παραγωγής (μετρικοί τόνοι) | 379.354 | 407.185 | 371.884 | 387.057 | 403.040 |

Δείκτης | 100 | 107 | 98 | 102 | 106 |

Παραγωγική ικανότητα (μετρικοί τόνοι) | 712.567 | 726.171 | 731.200 | 742.901 | 768.689 |

Δείκτης | 100 | 102 | 102 | 104 | 108 |

Χρήση παραγωγικής ικανότητας (%) | 53% | 56% | 51% | 52% | 52% |

141. Παρά τη σημαντική αύξηση της ζήτησης κατά 29% από το 2004 έως την ΠΕ, ο όγκος παραγωγής της κοινοτικής βιομηχανίας παρουσίασε διακυμάνσεις καθ’ όλη την εξεταζόμενη περίοδο και ήταν μόνον κατά 6% υψηλότερος την ΠΕ εν συγκρίσει με το 2003.

142. Η παραγωγική ικανότητα αυξήθηκε ελάχιστα μόνον κατά την εξεταζόμενη περίοδο, πράγμα που σημαίνει ότι η χρήση της παραγωγικής ικανότητας παρέμεινε σε πολύ χαμηλό επίπεδο, 52 έως 53% καθ’ όλη την περίοδο. Ορισμένοι κοινοτικοί εισαγωγείς ισχυρίστηκαν ότι τα στοιχεία αναφορικά με τις παραγωγικές ικανότητες είχαν υπερεκτιμηθεί διότι, για παράδειγμα, θεωρήθηκε ότι η παραγωγή ήταν συνεχής (24 ώρες/365 ημέρες) ή δεν έγινε ορθή εκτίμηση του χρόνου που απαιτείται για την προσαρμογή των εργαλείων σε νέους τύπους παραγωγής ή συμπεριλήφθηκε ο παλαιός εξοπλισμός. Ωστόσο, η ικανότητα υπολογίστηκε με βάση 3 βάρδιες για 220 ημέρες, λαμβανομένων πλήρως υπόψη των δυσχερειών στην παραγωγή οι οποίες στις περισσότερες περιπτώσεις διαπιστώθηκε ότι είχαν σχέση με τη γραμμή θερμικής επεξεργασίας. Επιβεβαιώθηκε ο αριθμός των διαθέσιμων μηχανών συμπίεσης εν ψυχρώ και στον υπολογισμό της διαθέσιμης ικανότητας λήφθηκε υπόψη ο μέσος χρόνος που χρειάζεται για την προσαρμογή των εργαλείων στις νέες παρτίδες παραγωγής (ο οποίος είναι δυνατόν να κυμαίνεται από 2 έως 12 ώρες).

143. Η εξέλιξη των δεικτών παραγωγής και ικανότητας της κοινοτικής βιομηχανίας είναι δυνατόν να εξηγηθούν ως εξής:

144. Η κοινοτική βιομηχανία διατήρησε ή προσπάθησε να βελτιώσει την παρουσία της στα τμήματα της αγοράς του προϊόντος υψηλότερης ποιότητας (ειδικά προϊόντα), τα οποία απαιτούν υψηλότερη μοναδιαία τιμή, αλλά παράγονται επίσης σε μικρότερες ποσότητες.

145. Η κοινοτική βιομηχανία έπρεπε ως εκ τούτου να αναβαθμίσει τον εξοπλισμό της και να προσαρμόσει τα σχέδια παραγωγής έτσι ώστε να παράγει αυτούς τους πιο εξειδικευμένους τύπους προϊόντων, γεγονός που εξηγεί την ελαφρά αύξηση της συνολικής ικανότητας καθώς και το υψηλό ποσοστό του αργούντος παραγωγικού δυναμικού, που προηγουμένως ήταν επικεντρωμένο στην παραγωγή των συνήθων τύπων.

146. Οι μη συνδεδεμένοι κοινοτικοί εισαγωγείς ισχυρίστηκαν επίσης ότι, εάν οι κοινοτικοί παραγωγοί παρήγαγαν επιπλέον ποσότητες ισοδύναμες με αυτές που εισάγονταν από τη ΛΔΚ κατά την εξεταζόμενη περίοδο, ο αντίκτυπος στη χρήση της παραγωγικής ικανότητας θα ήταν πολύ μικρός και θα είχε παραμείνει σε επίπεδο κάτω του 60%. Όσον αφορά το σημείο αυτό, πρέπει να σημειωθεί ότι οι ποσότητες που εισήχθησαν από τη ΛΔΚ κατά την εξεταζόμενη περίοδο είναι σημαντικές καθώς αντιστοιχούν στο 26,9% της συνολικής κοινοτικής παραγωγής το 2006. Κατά συνέπεια, ο θετικός αντίκτυπος στη χρήση της παραγωγικής ικανότητας θα ήταν πιο σημαντικός απ’ ό,τι αναφέρουν οι ισχυρισμοί, εάν οι ποσότητες αυτές είχαν παραχθεί στην Κοινότητα, η οποία διέθετε την ανάλογη παραγωγική ικανότητα.

147. Μετά την οριστική κοινοποίηση, αρκετοί κοινοτικοί μη συνδεδεμένοι εισαγωγείς ισχυρίστηκαν ότι, στην περίπτωση που τα μέτρα εκδοθούν τελικά, θα έχουν ως αποτέλεσμα έλλειψη εφοδιασμού στην κοινοτική αγορά, ύψους μεγαλύτερου των 200.000 μετρικών τόνων. Παρ’ όλα αυτά, με βάση τα επίπεδα του αναξιοποίητου παραγωγικού δυναμικού που διαπιστώθηκε κατά την ΠΕ, εκτιμάται ότι η ουσιαστική παραγωγική ικανότητα που διαθέτει η Κοινότητα υπερβαίνει τους 2,5 εκατομμύρια μετρικούς τόνους, δηλαδή υπερβαίνει κατά πολύ το επίπεδο της κοινοτικής κατανάλωσης ύψους 2,27 εκατομμυρίων μετρικών τόνων. Ως εκ τούτου, διαπιστώθηκε ότι η αναξιοποίητη παραγωγική ικανότητα που διαθέτει η Κοινότητα υπερβαίνει κατά πολύ το, σύμφωνα με τους ισχυρισμούς, έλλειμμα των 200.000 τόνων και καλύπτει επαρκώς τη ζήτηση του υπό εξέταση προϊόντος.

5.2 Αποθέματα

148. Τα παρακάτω στοιχεία αντιστοιχούν στον όγκο των αποθεμάτων της κοινοτικής βιομηχανίας στο τέλος της κάθε περιόδου.

Σύνολο κοινοτικής βιομηχανίας | 2003 | 2004 | 2005 | 2006 | ΠΕ |

Όγκος αποθεμάτων των τελικών προϊόντων | 78.722 | 82.275 | 77.293 | 72.360 | 74.859 |

Δείκτης | 100 | 105 | 98 | 92 | 95 |

149. Τα αποθέματα μειώθηκαν κατά 5% την εξεταζόμενη περίοδο παρά την αύξηση της παραγωγής κατά 7%. Αυτό έχει κυρίως σχέση με τη μείωση του μεριδίου των τυποποιημένων προϊόντων στη δέσμη προϊόντων της κοινοτικής βιομηχανίας. Ωστόσο, δεδομένου ότι η παραγωγή του ομοειδούς προϊόντος στην Κοινότητα πραγματοποιείται κυρίως κατά παραγγελία, το επίπεδο των αποθεμάτων δεν θεωρείται χρήσιμος δείκτης ζημίας για το εν λόγω προϊόν.

5.3 Όγκος πωλήσεων, μερίδια αγοράς και μέσες μοναδιαίες τιμές στην Κοινότητα

150. Στον κατωτέρω πίνακα παρουσιάζονται οι πωλήσεις της κοινοτικής βιομηχανίας σε ανεξάρτητους πελάτες στην Κοινότητα.

Σύνολο κοινοτικής βιομηχανίας | 2003 | 2004 | 2005 | 2006 | ΠΕ |

Πωλήσεις της κοινοτικής βιομηχανίας στην Κοινότητα (000 ευρώ) | 722.974 | 739.563 | 754.101 | 816.532 | 874.380 |

Δείκτης | 100 | 102 | 104 | 113 | 121 |

Πωλήσεις της κοινοτικής βιομηχανίας στην Κοινότητα (μετρικοί τόνοι) | 338.417 | 383.625 | 351.296 | 378.650 | 377.966 |

Δείκτης | 100 | 113 | 104 | 112 | 112 |

Μοναδιαία τιμή πώλησης της κοινοτικής βιομηχανίας στην Κοινότητα (ευρώ/μετρικό τόνο) | 2.136 | 1.928 | 2.147 | 2.156 | 2.313 |

Δείκτης | 100 | 90 | 100 | 101 | 108 |

Μερίδιο αγοράς της κοινοτικής βιομηχανίας σε (μετρικοί τόνοι) | α/α | 22% | 20% | 18% | 17% |

Δείκτης | α/α | 100 | 92 | 83 | 76 |

151. Οι όγκοι πωλήσεων της κοινοτικής βιομηχανίας αυξήθηκαν κατά 12% κατά την εξεταζόμενη περίοδο και κατά 21% σε αξία ως αποτέλεσμα του αυξανόμενου μεριδίου των ειδικών προϊόντων με βάση σχέδια των πελατών.

152. Παράλληλα διαπιστώθηκε ότι οι μέσες τιμές πώλησης σε μη συνδεδεμένους αγοραστές στην κοινοτική αγορά αυξήθηκαν κατά την εξεταζόμενη περίοδο. Αυτή η αύξηση των τιμών πρέπει να εκτιμηθεί υπό το πρίσμα της σημαντικής αύξησης των τιμών των πρώτων υλών και του γεγονότος ότι η κοινοτική βιομηχανία είχε επικεντρώσει τις προσπάθειές της σε ανώτερο τμήμα της αγοράς (ειδικά προϊόντα) το οποίο είχε επηρεαστεί λιγότερο από τις εισαγωγές που αποτελούσαν αντικείμενο ντάμπινγκ. Τα προϊόντα υψηλής ποιότητας, που ικανοποιούν συγκεκριμένες ανάγκες των πελατών, εν αντιθέσει με τα τυποποιημένα προϊόντα, είναι γενικά πιο ακριβά με βάση το μοναδιαίο κόστος πώλησης. Ως εκ τούτου, η αύξηση των τιμών πώλησης αντανακλά τόσο την αύξηση του κόστους των πρώτων υλών όσο και τις αλλαγές στο φάσμα του προϊόντος που παρήγαγε η κοινοτική βιομηχανία.

153. Ο όγκος των πωλήσεων των κοινοτικών παραγωγών, μετά την αύξηση που παρουσίασε μεταξύ του 2003 και του 2004, μειώθηκε κατά 1%. Παράλληλα η κοινοτική κατανάλωση αυξήθηκε κατά 29%, γεγονός που σημαίνει ότι η κοινοτική βιομηχανία δεν μπόρεσε να επωφεληθεί της αύξησης της κοινοτικής κατανάλωσης, και συνεπώς το μερίδιο αγοράς των κοινοτικών παραγωγών μειώθηκε κατά 24% σε λιγότερο από 3 έτη. Κατά πάσα πιθανότητα η συρρίκνωση του μεριδίου αγοράς των κοινοτικών παραγωγών, εάν υπολογιστεί για το σύνολο της εξεταζόμενης περιόδου (δηλαδή συμπεριλαμβανομένου του 2003) θα ήταν ακόμη μεγαλύτερη.

154. Επομένως διαπιστώθηκε ότι η κοινοτική βιομηχανία δεν ήταν σε θέση να αντλήσει οφέλη από την ανάπτυξη της αγοράς λόγω της αύξησης της κοινοτικής κατανάλωσης, διότι οι εισαγωγές από τη ΛΔΚ οι οποίες αποτελούσαν αντικείμενο ντάμπινγκ στέρησαν από τους κοινοτικούς παραγωγούς την ευκαιρία να συνεχίσουν την παραγωγή τυποποιημένων προϊόντων σε μεγαλύτερη κλίμακα.

5.4 Κερδοφορία και ταμειακές ροές

Κοινοτική βιομηχανία του δείγματος | 2003 | 2004 | 2005 | 2006 | ΠΕ |

Κερδοφορία των πωλήσεων του ομοειδούς προϊόντος στην Κοινότητα | 2.1% | 4.7% | 3.4% | 2.9% | 4.4% |

Ταμειακές ροές από πωλήσεις του ομοειδούς προϊόντος στην Κοινότητα 000 ευρώ | 60,772 | 69,501 | 80,874 | 73,372 | 65,200 |

Δείκτης | 100 | 114 | 133 | 121 | 107 |

155. Τα επίπεδα των κερδών από τις πωλήσεις του ομοειδούς προϊόντος από την κοινοτική βιομηχανία παρουσίασαν διακυμάνσεις καθ’ όλη την εξεταζόμενη περίοδο ενώ έφθασαν μόνον σε μέτρια θετικά επίπεδα.

156. Η κερδοφορία ήταν στο χαμηλότερο επίπεδο το 2003 (2,1%), αλλά έκτοτε παρουσίασε βελτίωση, πράγμα που οφείλεται εν μέρει στις προσπάθειες της κοινοτικής βιομηχανίας να μειώσει το κόστος κατασκευής και να αυξήσει την παραγωγικότητα καθώς και στο γεγονός ότι επικέντρωσε τις προσπάθειές της στην παροχή προϊόντων υψηλής ποιότητας που παράγουν υψηλότερα κέρδη απ’ ό,τι τα τυποποιημένα προϊόντα, καθώς τα προϊόντα υψηλής ποιότητας είχαν επηρεαστεί σε μικρότερο βαθμό από τις εισαγωγές από τη ΛΔΚ που αποτελούσαν αντικείμενο ντάμπινγκ εν συγκρίσει με τα τυποποιημένα προϊόντα.

157. Πρέπει να σημειωθεί ότι η συνολική θετική αποδοτικότητα κατά την εξεταζόμενη περίοδο συνέπεσε με επέκταση της αγοράς στο πλαίσιο του σταδίου επέκτασης του οικονομικού κύκλου, η οποία έλαβε χώρα κατά το 2004 και τις αρχές του 2008, ενώ είναι πιθανόν ότι η αγορά θα επιδεινωθεί σημαντικά όταν οι τάσεις αυτές ανατραπούν. Πράγματι, ως διαδεδομένο βιομηχανικό προϊόν, οι συνδετήρες είναι εξαιρετικά ευαίσθητοι στις διακυμάνσεις της γενικής οικονομικής κατάστασης και της βιομηχανικής παραγωγής πιο συγκεκριμένα.

158. Η εξέλιξη των ταμειακών ροών από τις πωλήσεις του ομοειδούς προϊόντος στην Κοινότητα αυξήθηκε κατά 33% έως το 2005 αλλά κατά την ΠΕ επέστρεψε κοντά στο αρχικό της επίπεδο.

5.5 Επενδύσεις, απόδοση των επενδύσεων και δυνατότητα άντλησης κεφαλαίων

159. Η παραγωγή συνδετήρων παρουσιάζει σχετικά μεγάλη ένταση κεφαλαίου. Η κοινοτική βιομηχανία ισχυρίστηκε ότι είναι απαραίτητη η βελτιστοποίηση της παραγωγής προκειμένου να αντιμετωπίσει ένα περιβάλλον αγοράς με ολοένα και περισσότερες προκλήσεις. Για να επιτύχει την ευελιξία αυτή, η κοινοτική βιομηχανία διατήρησε σχετικά υψηλά επίπεδα επενδύσεων, οι οποίες μειώθηκαν ελαφρώς κατά την εξεταζόμενη περίοδο, αλλά εξακολουθούν να βρίσκονται σε σημαντικό επίπεδο. Οι επενδύσεις αυτές αφορούσαν κυρίως την αγορά νέων μηχανών με στόχο τη βελτιστοποίηση της παραγωγής.

Κοινοτική βιομηχανία του δείγματος | 2003 | 2004 | 2005 | 2006 | ΠΕ |

Συνολικές επενδύσεις κατά την εξεταζόμενη περίοδο (000 ευρώ) | 35,294 | 23,965 | 31,373 | 30,634 | 31,442 |

Δείκτης | 100 | 68 | 89 | 87 | 89 |

160. Κατά την εξεταζόμενη περίοδο, η απόδοση των επενδύσεων, εκφρασμένη ως ποσοστό των καθαρών πωλήσεων, αυξήθηκε κατά 7 ποσοστιαίες μονάδες από το 2003 έως την ΠΕ. Αυτό οφείλεται στο γεγονός ότι η κοινοτική βιομηχανία προσπάθησε να μεγιστοποιήσει τη χρήση των υφιστάμενων παραγωγικών ικανοτήτων χωρίς να προβεί σε επενδύσεις μεγάλης κλίμακας. Όπως φάνηκε στην έρευνα, όλοι οι παραγωγοί του δείγματος ανέπτυξαν τους δικούς τους εσωτερικούς πόρους εργαλείων, έτσι ώστε να προσαρμοστούν οι παραγωγικές εγκαταστάσεις τους στη νέα βάση πελατών τους (ειδικά προϊόντα που βασίζονται σε σχέδια των πελατών).

Κοινοτική βιομηχανία του δείγματος | 2003 | 2004 | 2005 | 2006 | ΠΕ |

Απόδοση επενδύσεων | 6% | 16% | 12% | 12% | 13% |

161. Δεν υπήρξαν αποδείξεις όσον αφορά τη μειωμένη ή αυξημένη ικανότητα άντλησης κεφαλαίων κατά την εξεταζόμενη περίοδο.

5.6 Απασχόληση και παραγωγικότητα

162. Η εξέλιξη του κόστους απασχόλησης, παραγωγικότητας και εργασίας στην κοινοτική βιομηχανία ήταν η εξής:

Σύνολο κοινοτικής βιομηχανίας | 2003 | 2004 | 2005 | 2006 | ΠΕ |

Αριθμός απασχολουμένων | 5.600 | 6.353 | 6.359 | 6.272 | 6.257 |

Δείκτης | 100 | 113 | 114 | 112 | 112 |

Παραγωγικότητα (μετρικοί τόνοι/απασχολούμενο) | 68 | 64 | 58 | 62 | 64 |

Δείκτης | 100 | 95 | 86 | 91 | 95 |

163. Η κοινοτική βιομηχανία αύξησε τον αριθμό των απασχολουμένων της από το 2003 έως την ΠΕ. Αυτό οφείλεται τόσο στην προσπάθεια που κατέβαλε για να διατηρήσει τον όγκο παραγωγής όσο και στην παραγωγή διαφοροποιημένων και πιο σύνθετων προϊόντων που προϋποθέτουν συνεχή ευελιξία των εργαλείων και των μηχανών. Τα αποτελέσματα αυτής της διαδικασίας στρατηγικού χαρακτήρα που έλαβε χώρα στην κοινοτική βιομηχανία αντικατοπτρίζονταν επίσης στην παραγωγικότητα, η οποία παρέμεινε σταθερή κατά την εξεταζόμενη περίοδο παρά το γεγονός ότι η κοινοτική βιομηχανία έπρεπε να προσαρμοστεί στη νέα βάση πελατών της (ειδικά προϊόντα με βάση σχέδια των πελατών) η οποία απαιτεί περισσότερους ανθρώπινους πόρους.

5.7 Μισθοί

164. Κατά την εξεταζόμενη περίοδο το μέσο επίπεδο των μισθών παρουσίασε μέτρια αύξηση.

Κοινοτική βιομηχανία του δείγματος | 2003 | 2004 | 2005 | 2006 | ΠΕ |

Κόστος εργασίας ανά υπάλληλο κατά την εξεταζόμενη περίοδο | 30.478 | 32.042 | 32.089 | 34.232 | 35.662 |

Δείκτης | 100 | 105 | 105 | 112 | 117 |

5.8 Μέγεθος του πραγματικού περιθωρίου ντάμπινγκ και ανάκαμψη από τις επιπτώσεις προηγούμενων πρακτικών ντάμπινγκ

165. Όπως αναφέρθηκε στην ανωτέρω αιτιολογική σκέψη, τα περιθώρια ντάμπινγκ διαπιστώθηκε ότι ήταν σαφώς πάνω από το ελάχιστο όριο. Επιπλέον, λόγω του όγκου και της τιμής των εισαγωγών που αποτελούσαν αντικείμενο ντάμπινγκ, ο αντίκτυπος του πραγματικού περιθωρίου ντάμπινγκ δεν μπορεί να θεωρηθεί αμελητέος.

166. Η κοινοτική βιομηχανία δεν ανακάμπτει από τις επιπτώσεις προηγουμένων πρακτικών ντάμπινγκ, εφόσον δεν έχουν πραγματοποιηθεί σχετικές έρευνες πριν από την παρούσα.

5.9 Συμπέρασμα σχετικά με τη ζημία

167. Από το 2003 έως την ΠΕ ο όγκος των εισαγωγών του υπό εξέταση προϊόντος που αποτελούν αντικείμενο ντάμπινγκ από τη ΛΔΚ αυξήθηκε σχεδόν κατά 180%, αγγίζοντας μερίδιο αγοράς της τάξεως του 26% κατά την ΠΕ. Επιπλέον, κατά την ΠΕ οι τιμές πώλησης των εισαγωγών που αποτελούσαν αντικείμενο ντάμπινγκ ήταν σημαντικά χαμηλότερες από τις τιμές του κοινοτικού κλάδου παραγωγής. Ως σταθμισμένος μέσος όρος, οι τιμές πώλησης ήταν κατά ποσοστό μεγαλύτερο του 40% χαμηλότερες από τις κοινοτικές.

168. Ταυτόχρονα, ενώ η κοινοτική κατανάλωση αυξήθηκε κατά 29 %, ο όγκος των πωλήσεων της κοινοτικής βιομηχανίας μειώθηκε μόνον κατά 1 %. Το μερίδιο αγοράς της μειώθηκε κατά 24 % και δεν μπορούσε να μετακυλήσει πλήρως τη συνολική αύξηση των τιμών πρώτων υλών στους καταναλωτές της, γεγονός που είχε ως αποτέλεσμα συνεχή χαμηλά επίπεδα κερδοφορίας.

169. Κατά συνέπεια, η παραγωγή δεν αυξήθηκε με τον ίδιο ρυθμό όπως η κοινοτική κατανάλωση και η χρήση ικανότητας παρέμεινε πολύ χαμηλή, σε ποσοστό 50% περίπου κατά την εξεταζόμενη περίοδο. Αυτό είχε επίσης αρνητικό αντίκτυπο στην κερδοφορία, διότι δεν επέτρεψε στη βιομηχανία να επωφεληθεί πλήρως από οικονομίες κλίμακας.

170. Ο αντίκτυπος των εισαγωγών που αποτέλεσαν αντικείμενο ντάμπινγκ στην κερδοφορία της κοινοτικής βιομηχανίας περιορίστηκε σε ορισμένο βαθμό κατά την εξεταζόμενη περίοδο χάρη στην επέκταση της κοινοτικής αγοράς και τον ευνοϊκό οικονομικό κύκλο. Η κατάσταση, ωστόσο, θα μπορούσε να αναστραφεί με το πέρας του κύκλου αυτού.

171. Παρά τις σημαντικές προσπάθειες που κατέβαλε η βιομηχανία προκειμένου να διατηρήσει τον όγκο παραγωγής της μέσω της ευέλικτης παραγωγής κατά την εξεταζόμενη περίοδο και τις συνεχιζόμενες προσπάθειές της να αυξήσει την παραγωγικότητα και την ανταγωνιστικότητά της, η κερδοφορία, οι ταμειακές ροές και η απόδοση των επενδύσεών της δεν αντικατοπτρίζουν τη συνεχή αύξηση της κοινοτικής ζήτησης για το υπό εξέταση προϊόν. Αυτή η τάση θα μπορούσε να έχει σοβαρό αντίκτυπο στην ικανότητα της κοινοτικής βιομηχανίας να εξακολουθήσει να παράγει προϊόντα υψηλής ποιότητας.

172. Μετά την παρουσίαση του εγγράφου πληροφόρησης, οι παραγωγοί-εξαγωγείς στην Κίνα και οι κοινοτικοί εισαγωγείς ισχυρίστηκαν ότι, λόγω του ότι ορισμένοι δείκτες όπως ο όγκος των πωλήσεων, οι τιμές και το κέρδος δείχνουν θετική εξέλιξη κατά την εξεταζόμενη περίοδο, η Επιτροπή θα έπρεπε να συναγάγει το συμπέρασμα ότι η κοινοτική βιομηχανία δεν υπέστη σημαντική ζημία.

173. Η κοινοτική βιομηχανία αντιθέτως ισχυρίστηκε ότι τα σημερινά χαμηλά επίπεδα κερδοφορίας έχουν ολοένα και μεγαλύτερο αντίκτυπο στην ικανότητά της να διατηρήσει και να βελτιώσει τον εξοπλισμό παραγωγής φθάνοντας σε επίπεδο που θα της επέτρεπε να διατηρήσει σημαντική παρουσία στο ανώτερο τμήμα της αγοράς. Ως εκ τούτου, η απώλεια υψηλών όγκων παραγωγής όσον αφορά τα τυποποιημένα προϊόντα έχει επίσης αντίκτυπο στην ικανότητα της κοινοτικής βιομηχανίας να συνεχίσει να παρέχει προϊόντα υψηλής ποιότητας.

174. Η έρευνα επιβεβαίωσε ότι η σημαντική ζημία οφείλεται στη σημαντική εκτόπιση των κοινοτικών προϊόντων από τις κινεζικές εισαγωγές σε ορισμένα σημαντικά τμήματα της αγοράς, γεγονός που είχε αρνητικό αντίκτυπο στη χρήση ικανότητας και στην κερδοφορία, μολονότι ο αντίκτυπος αυτός μειώθηκε κατά τι χάρη στο ότι η βιομηχανία κατάφερε να αντισταθμίσει τους χαμηλότερους όγκους παραγωγής εστιάζοντας την προσοχή της σε τμήματα της αγοράς και σε προϊόντα που αποφέρουν μεγαλύτερα κέρδη.

175. Βάσει των ανωτέρω, συνάγεται το συμπέρασμα ότι η κοινοτική βιομηχανία υπέστη σημαντική ζημία κατά την έννοια του άρθρου 3 του βασικού κανονισμού.

E. ΑΙΤΙΩΔΗΣ ΣΥΝΑΦΕΙΑ

1. Προκαταρκτική παρατήρηση

176. Σύμφωνα με το άρθρο 3 παράγραφοι 6 και 7 του βασικού κανονισμού, εξετάστηκε κατά πόσον υπάρχει αιτιώδης συνάφεια μεταξύ των εισαγωγών από την ΛΔΚ που αποτελούν αντικείμενο ντάμπινγκ και της σημαντικής ζημίας που υπέστη η κοινοτική βιομηχανία. Επίσης, εκτός από τις εισαγωγές που αποτελούν αντικείμενο ντάμπινγκ, εξετάστηκαν και άλλοι γνωστοί παράγοντες οι οποίοι θα μπορούσαν να είχαν προξενήσει –κατά το ίδιο χρονικό διάστημα– ζημία στην κοινοτική βιομηχανία, ούτως ώστε να εξασφαλιστεί ότι η προκαλούμενη από τους εν λόγω λοιπούς παράγοντες ζημία δεν θα αποδιδόταν στις εισαγωγές που αποτελούν αντικείμενο ντάμπινγκ.

2. Επιπτώσεις των εισαγωγών από τη ΛΔΚ

177. Από το 2004 έως την ΠΕ η φαινομένη κοινοτική κατανάλωση αυξήθηκε κατά 29% (σε όγκο) ενώ οι πωλήσεις των κοινοτικών παραγωγών αυξήθηκαν μόνον κατά 17%. Οι κοινοτικοί παραγωγοί απώλεσαν συνεπώς πάνω από 6,8 ποσοστιαίες μονάδες μεριδίου αγοράς την εν λόγω περίοδο.

178. Οι μη συνδεδεμένοι κοινοτικοί εισαγωγείς ισχυρίστηκαν ότι εάν οι πωλήσεις ήταν εκφρασμένες κατ’ αξία αντί σε ποσότητα, η εικόνα θα ήταν πολύ διαφορετική, διότι η μοναδιαία τιμή πώλησης των συνδετήρων που παράγονται στην Κοινότητα είναι σε σημαντικό βαθμό μεγαλύτερη εν συγκρίσει με τα προϊόντα καταγωγής ΛΔΚ και διότι η τιμή αυτή παρουσίασε αύξηση κατά την εξεταζόμενη περίοδο. Ωστόσο, κατά την ανάλυση του αντικτύπου στην κοινοτική αγορά από τις εισαγωγές σε χαμηλές τιμές, κρίθηκε σκόπιμο, σύμφωνα με την έως τώρα πρακτική, να εκτιμηθούν οι τάσεις στις εισαγωγές και τα μερίδια αγοράς κατά κύριο λόγο με βάση τις ποσότητες και όχι τις αξίες. Οι αξίες των πωλήσεων επηρεάστηκαν επίσης από τις αλλαγές του φάσματος προϊόντων, όπως ισχύει στην προκειμένη περίπτωση κατά την οποία η κοινοτική βιομηχανία στράφηκε προς την παραγωγή προϊόντων υψηλότερης αξίας. Τέλος, πρέπει να σημειωθεί ότι οι τάσεις στις πωλήσεις αποτελούν μόνον έναν από τους παράγοντες που προκάλεσαν ζημία και δεν συνιστούν τον καθοριστικό παράγοντα.

179. Η σημαντική αύξηση του όγκου των εισαγωγών από τη ΛΔΚ που αποτελούν αντικείμενο ντάμπινγκ, η οποία υπερβαίνει το 170% από το 2003 έως την ΠΕ, καθώς και του μεριδίου της κοινοτικής αγοράς με βάση τον όγκο των πωλήσεων από 17% έως 26% από το 2004 έως την ΠΕ συνέπεσε με τη συνεχή μείωση του μεριδίου αγοράς των κοινοτικών παραγωγών.

180. Κατά την εξεταζόμενη περίοδο οι τιμές των εισαγωγών που αποτελούν αντικείμενο ντάμπινγκ παρέμειναν σε σχετικά χαμηλά και σταθερά επίπεδα, παρά την αύξηση των τιμών των πρώτων υλών σε παγκόσμιο επίπεδο. Εν αντιθέσει με τους εξαγωγείς της ΛΔΚ οι τιμές πώλησης που εφαρμόστηκαν από τους κοινοτικούς παραγωγούς παρουσίασαν ανοδική τάση όσον αφορά το κόστος των πρώτων υλών.

181. Λόγω της ολοένα και μεγαλύτερης αύξησης των ποσοτήτων των εισαγωγών τυποποιημένων προϊόντων καταγωγής ΛΔΚ, η κοινοτική βιομηχανία ανέπτυξε τις δικές της παραγωγικές δραστηριότητες όσον αφορά τα ειδικά μέρη (με βάση σχέδια πελατών), επιτυγχάνοντας με τον τρόπο αυτό να διατηρήσει τους όγκους παραγωγής της και να αποφύγει την περαιτέρω επιδείνωση της κερδοφορίας της. Παρ’ όλα αυτά, τα εν λόγω προϊόντα, επειδή αντιστοιχούν σε ανώτερο τμήμα της αγοράς, δεν είναι δυνατό να αντισταθμίσουν πλήρως την απώλεια των υψηλών όγκων παραγωγής των τυποποιημένων προϊόντων.

182. Επιπροσθέτως, οι τιμές των εισαγωγών που αποτελούν αντικείμενο ντάμπινγκ μειώθηκαν αισθητά σε σχέση με τις αντίστοιχες τιμές της κοινοτικής βιομηχανίας, ασκώντας με τον τρόπο αυτό έντονη πτωτική πίεση σε μια χρονική στιγμή κατά την οποία το κόστος των πρώτων υλών αυξήθηκε σημαντικά. Η έρευνα απέδειξε ότι η κοινοτική βιομηχανία δεν ήταν σε θέση να μετακυλήσει το σύνολο της αύξησης του κόστους στους καταναλωτές της, λόγω των εντονότατων πιέσεων που ασκούσε στις τιμές ο σημαντικός όγκος των εισαγόμενων από τη ΛΔΚ προϊόντων που αποτελούν αντικείμενο ντάμπινγκ. Το γεγονός αυτό είχε ως αποτέλεσμα μη επαρκή επίπεδα κερδοφορίας και χαμηλή απόδοση των επενδύσεων καθώς και χαμηλές ταμειακές ροές.

183. Ορισμένοι εξαγωγείς, εισαγωγείς και οι ενώσεις τους ισχυρίστηκαν ότι οι κινεζικές εξαγωγές δεν ανταγωνίζονται τα προϊόντα της κοινοτικής βιομηχανίας διότι ανήκουν σε διαφορετικές και συμπληρωματικές κατηγορίες προϊόντων. Παρά το γεγονός ότι φαίνεται πως οι κινεζικές εξαγωγές κατά την ΠΕ ήταν επικεντρωμένες σε ορισμένα τμήματα της αγοράς όπως οι τυποποιημένες βίδες και μπουλόνια, πρέπει να σημειωθεί ότι υπάρχει ωστόσο σημαντική επικάλυψη της αγοράς μεταξύ των προϊόντων που παράγονται και πωλούνται από την κοινοτική βιομηχανία και τους κινέζους εξαγωγείς, και ότι η κατάσταση αυτή παρουσιάζει δυναμική εξέλιξη. Η κοινοτική βιομηχανία έχει ήδη απολέσει το μεγαλύτερο μερίδιο της αγοράς της λόγω των εισαγωγών σε ορισμένα τμήματα της αγοράς, αλλά είναι επίσης δυνατόν να απολέσει την αγορά των σημερινών ισχυρών της προϊόντων εάν συνεχιστούν οι τάσεις που επικρατούν σήμερα.

184. Πέραν τούτου, στοιχεία της Eurostat έδειξαν ότι σημαντικές ποσότητες παραγωγής στην Κοινότητα για κάθε κώδικα ΣΟ ανταγωνίζονται εισαγωγές από τη ΛΔΚ. Ορισμένοι εισαγωγείς ισχυρίστηκαν ότι, παρά το γεγονός ότι υπάρχει κοινοτική παραγωγή σε όλους τους κωδικούς ΣΟ, αυτό δεν ισχύει για ορισμένους τύπους και ποιότητες του προ